[image: image1.png]



LIETUVOS PARTIJOS “Socialdemokratija 2000”

Seimo rinkimų programa 

(2000 m. – 2004 m.)


Socialdemokratų ekonominės politikos tikslas – visų visuomenės sluoksnių gerėjantis gyvenimas, visų gyvenimo sričių – namų ūkio, buities, kultūros, švietimo ir t.t. – vartojimo didėjimas. Didėjantis atotrūkis tarp turtingųjų ir vargingųjų gyventojų sluoksnių atima ir taip nedideles mūsų galimybes panaudoti visą šalies potencialą konkuruojant su kitomis valstybėmis. Nesudarę galimybių visiems piliečiams pastoviai mokytis ir tobulėti, ateinančiame amžiuje būsime nustumti į ekonominės ir kultūrinės raidos šalikelę.  Bedarbystė - ne tik ekonominė kategorija, tai žmogaus orumą žeminanti būsena. Jos mažinimas - ne tuščia deklaracija socialdemokratams.

Pasirinkus rinkos ekonomikos kelią tenka atstovauti ne tik vienos kurios nors  visuomenės grupės ekonominiams interesams. Norint pasiekti geriausią ekonominį rezultatą, ypač įsijungiant į pasaulinę ekonominę erdvę, visų rinkos dalyvių interesai turi būti suderinami. Šiame procese stiprios šiuolaikinės Lietuvos profsąjungos, kaip derybų tarp darbdavių ir samdomųjų darbuotojų tarpininkės, turi atlikti vieno iš pagrindinių derybininkų vaidmenį. Todėl socialdemokratų ekonominiai įsipareigojimai turi būti konkretūs, ypač vengiant nepamatuoto populizmo. Socialdemokratai nuosekliai gynė ir ateityje turi ginti savų gamintojų interesus. Tik Lietuvoje besisukantis  kapitalas kuria taip reikalingas darbo vietas. Šūkis “Rinkis prekę lietuvišką” turi tapti sudėtine mūsų gyvenimo dalimi. Neleistina populizmo vardan, prisidengiant smulkaus verslo gynimu, palaikyti  užsienio prekių  kontrabandą ir nelegalų verslą. 

Šalies padėtis ir perspektyva

Konservatorių ekonominė programa bei rinkimų pažadai liko tik žadėtose  mistinėse septyniolikoje programų. 1999 metais žymiai sumažėjo eksportas, o eksporto – importo neigiamas balansas, valstybės mokėjimų balanso einamosios sąskaitos deficitas smarkiai išaugo. Vietoje planuoto BVP 6% augimo 1999 metų pirmame pusmetyje BVP apie 5% sumažėjo. Nacionalinis biudžetas per šių metų sausio – balandžio mėnesius nesurinko apie 500 milijonų litų, o “Sodros” biudžetas apie 250 milijonų litų. Dideli valstybės finansiniai įsipareigojimai naftos ūkyje, elektroenergetikoje. Baltarusijos skola už elektros energiją išaugo iki 500 milijonų litų. Didžiuliai valstybės finansiniai įsipareigojimai nekilnojamojo turto grąžinimo, bankų indėlininkų pretenzijų tenkinimo srityse. Valstybės skola viršija 13 milijardų litų. 

LDDP ir konservatorių buvusios vyriausybės, vykdydamos privatizavimo programas, privatizavo daug socialinės reikšmės objektų, kurių niekaip nebuvo galima privatizuoti. Ypač tai ryškiai matosi savivaldybių veiklos srityje. Daugelyje savivaldybių išnyko savivaldybių butų fondai, neliko viešųjų pirčių, tualetų. Kai kur buvo užsimota netgi į energetinius savivaldybių objektus. Dėl tokios trumparegiškos politikos buvo patirti dideli finansiniai nuostoliai. Šiuo metu tokie objektai išperkami mokant dešimt kartų didesnę kainą arba statomi naujai. Vis dėlto, nors Konstitucija leidžia atskirus ūkio objektus suvalstybinti už juos teisingai atlyginant, “Socialdemokratija 2000” nesiūlo griebtis nacionalizacijos. Visi privatizacijos sandoriai, įvykę pagal galiojusius norminius aktus, yra teisėti ir neturi būti peržiūrimi. Kita vertus, mes nepripažinsime neteisėtos privatizacijos rezultatų.

Mes pasisakome už narystę Europos Sąjungoje, ir nuosekliai jos siekiame, tačiau tai darome ne aklai, bet  matydami šio žingsnio teigiamas ir neigiamas pasekmes.

Teigiamos:

1. Lietuvai 2003 metais tapus ES nare pagal pirminius apskaičiavimus ji gautų iš ES biudžeto (galiojant dabartinėms taisyklėms) maždaug 8 kartus daugiau, nei įneštų į jį. Išmokos Lietuvai sudarytų apie 8 – 10% Lietuvos BVP.

2. Laisvi priėjimai prie didelės rinkos suteikia šiuos privalumus:

- masto ekonomiją,

- efektyvesnį išteklių paskirstymą,

- gamybos iškraipymų pašalinimą,

- netrukdomą gamybos išteklių paskirstymą efektyviausio panaudojimo vietose.

Rezultatas – greitesnis Lietuvos BVP augimas.

3. Laisvas kapitalo judėjimas padidins investicijas į Lietuvos ūkį.

4. Laisvas prekių ir paslaugų judėjimas atveria galimybes tolesniam technologiniam ir konkurenciniam Lietuvos ūkio augimui.

5. Laisvas žmonių judėjimas gali sukelti migracijos problemų. Tačiau nėra jokių prielaidų teigti, kad Lietuvos priėmimas į ES galėtų paspartinti “protų nutekėjimą”. Lietuvos buvimas ES vidaus rinkoje jau pastebimą “protų nutekėjimo” iš Lietuvos tendenciją ne sustiprintų, o susilpnintų.

6. Įstojimas į ES reikštų ir Lietuvos energetinės sistemos įsijungimą į Vakarų Europos energetinius tinklus. Tai suteikia maksimalias energetinio saugumo garantijas Lietuvai. 

Neigiamos:

1. Apribojamas valstybės suverenumas, kyla pavojus prarasti tautinę tapatybę (identitetą).

2. Lietuva turės mažą įtaka Europos Sąjungos priimamiems sprendimams įvairiose sferose (teisinė normatyvinė bazė, bendroji ekonominė politika, užsienio politika).

Vertindama šalies raidą šiuo laikotarpiu, siekdama tikrai atgaivinti ūkį, atlaikyti vis didėjančią tarptautinę ekonominę konkurenciją, savo rinkimų programoje “Socialdemokratija 2000” s i ū l o:

SOCIALINĖ POLITIKA

Procesai, vykstantys mūsų regione, rodo, kad šiuolaikinės rinkos ekonomikos negalima sukurti be tam paruoštų piliečių ir visuomenės. Kuo didesni socialiniai kontrastai, tuo labiau pažeidžiama pati visuomenė, tuo sunkiau sutelkti šalies potencialą konkurencijai. Deja, iki šiol didėja atotrūkis tarp turtingųjų ir nepasiturinčiųjų visuomenės sluoksnių: iki 30 procentų visuomenės gyvena ties skurdo riba, o 16 procentų – žemiau jos.
Tokioje situacijoje valstybė privalo imtis atsakomybės už žmogaus padėtį, jo galimybes ir egzistavimo lygį. Žmogus neturi būti paliktas vienas prieš gaivališkas laisvosios rinkos jėgas, nes jos šiame etape akivaizdžiai kėsinasi į jo ir jo šeimos socialinį saugumą, o tai nenorom skatina pasipriešinimą vykdomoms reformoms, destabilizuoja padėtį visuomenėje. 

Mes turime lanksčiai reaguoti į augančius poreikius. Mes tuo pačiu metu privalome išlaikyti minimalų socialinį gyvenimo lygį, padėti dirbantiesiems žmonėms ir jų šeimoms susidoroti su pokyčiais bei atverti naujas galimybes tiems, kurie nesugeba suspėti su nauja gyvenimo tėkme.

Socialinę apsaugą reikia priderinti prie pasikeitusių ekonominių sąlygų, būsimos gyvenimo trukmės, šeimos sandaros ir naujo moterų vaidmens. visas šis procesas privalo būti grindžiamas socialinio teisingumo, žmogiškumo ir solidarumo principais.
Atlikti sociologiniai tyrimai tai patvirtina. Skaudžiausiomis problemomis Lietuvos gyventojai įvardina nedarbą (67 proc. apklaustųjų), mažas pensijas ir mažus atlyginimus bei žemą pragyvenimo lygį (41 proc.). Daugiau nei pusė Lietuvos gyventojų mano, kad senais žmonėmis, pensininkais, našlaičiais, beglobiais vaikais, nukentėjusiais asmenimis, neįgaliaisiais ir bedarbiais turėtų rūpintis tik valstybė. Taigi daugiau nei pusė Lietuvos žmonių nėra pasirengę imtis individualios atsakomybės už savo ateitį. Jie mano, kad valstybė turi užtikrinti, kad žmogus būtų aprūpintas.

Lietuva savo socialine orientacija smarkiai atsilieka nuo ES šalių. Europos Sąjungos valstybės socialinėms reikmėms vidutiniškai skiria 28 procentus BVP, Lietuva – tik 14,2 procentų. Todėl iki 2004 metų mes, atsižvelgdami į Lietuvos BVP augimą, šį rodiklį laipsniškai padidinsime iki 16 procentų BVP, o vėliau ir iki ES vidurkio.

Po nepriklausomybės atkūrimo buvo įvykdyta nemažai socialinės politikos ir darbo rinkos reformų. Nors socialinės išlaidos buvo numatomos ir kontroliuojamos, tačiau daugelio išmokų realus dydis keletą metų mažėjo dėl infliacijos ir jos neadekvataus kompensavimo. Vėliau, stabilizavus infliaciją bei realių išmokų dydžio mažėjimą, Nacionalinis, Socialinio draudimo fondo, Užimtumo fondo bei Ligonių kasų biudžetai susidūrė su deficito problema. Atrodo, jog šį klausimą Seimas ir Vyriausybė paliks spręsti toms politinėms jėgoms, kurios po Seimo rinkimų suformuos naują Vyriausybę. 

Mes deficito problemą spręsime plėtodami Lietuvos ūkį ir naudodamiesi europinės integracijos teikiamomis galimybėmis, didindami darbingų žmonių užimtumą bei siaurindami šešėlinės ekonomikos sferą.

Darbo politika

Darbas – ne tik dirbančiųjų žmonių, bet ir valstybės gerovės šaltinis. Kartu tai garantas bei užtikrintas lėšų šaltinis ir socialiai remtiniems, pensininkams, bedarbiams, invalidams bei patiems darbuotojams. Užimtumas įrodo pasauliui valstybės civilizuotumą. Todėl Lietuvos ūkio plėtra, naujų darbo vietų kūrimas, palankių finansinių sąlygų darbdaviams sudarymas, asmeninis žmogaus suinteresuotumas savo ir valstybės likimu yra vienas iš partijos “Socialdemokratija 2000” prioritetinių uždavinių.
Mes darbo politikos srityje:

1. Išlaikysime ir sustiprinsime esamas smulkaus ir vidutinio verslo skatinimo institucijas: Verslo plėtojimo tarybą, smulkaus ir vidutinio verslo skatinimo fondą, verslo inkubatorius.

2. Supaprastinsime įmonių įregistravimo ir išregistravimo tvarką.

3. Sudarysime kreditinį fondą, kad galėtų pradėti veiklą smulkiosios įmonės.

4. Supaprastinsime smulkių ir vidutinių įmonių veiklos buhalterinę apskaitą.

5. Siekdami suinteresuoti darbdavius kurti naujas darbo vietas, sudarysime sąlygas diferencijuoti pelno mokestį mažinimo linkme.

6. Plėsime jaunimo integravimą į darbo rinką, orientuojant juos į aktyvią darbo paiešką ir darbo rinkos poreikius atitinkantį profesinį pasirengimą.

7. Mažinsime teritorinius nedarbo lygio skirtumus, didindami aktyvios darbo rinkos politikos priemonių ir gyventojų užimtumo programų efektyvumą.

8. Skatinsime legalų darbą, imsimės priemonių šešėlinės rinkos panaikinimui. Stiprinsime valstybinę darbo inspekciją, kaip instituciją, vykdančią teisės aktų, reglamentuojančių darbų saugą ir darbo santykius, pažeidimų prevenciją įmonėse, piržiūrinčią, kaip laikomasi šių teisės aktų, ir kontroliuojančią darbdavius bei darbuotojus. 

9. Parengsime Darbo įstatymų kodeksą, kuris turėtų reguliuoti tik bendrus darbo santykių reikalavimus, kuriuos numato Tarptautinės darbo organizacijos (TDO) ir Europos Sąjungos teisės aktai. Daugelis darbo teisės reikalavimų turėtų būti paliekama šalių susitarimui, įvertinant galimybę jų reguliavimą vykdyti per kolektyvinius susitarimus. 

10. Europos Sąjungoje priemokų už darbą kenksmingomis, labai kenksmingomis sąlygomis ar pavojingus darbus nėra. Europos Sąjungos ekspertų nuomone, jeigu darbo aplinkos veiksniai viršija leistinus dydžius, turi būti imtasi visų įmanomų priemonių šiems dydžiams sumažinti. Mūsų tikslas - ne priemokų už kenksmingas darbo sąlygas ar pavojingus darbus mokėjimas, o darbo sąlygų gerinimas, kad kiekvienas darbuotojas galėtų saugiai ir sveikai dirbti. Atlyginimai už konkrečias darbo sąlygas turėtų būti numatyti kolektyvinėse arba darbo sutartyse.

Darbdaviai Europos Sąjungos ekspertų nuomonei neprieštarauja, tačiau tam nepritaria profsąjungos. Esant dabartinei apmokėjimo už darbą sistemai, darbuotojai, bijodami prarasti priemokas, nenori, kad būtų gerinamos darbo sąlygos. Todėl šią problemą reikėtų spręsti laipsniškai atsisakant priemokų už kenksmingas darbo sąlygas ir pavojingą darbą bei derybų keliu sutvarkant atlyginimo už jį klausimą.
11. Lygios moterų ir vyrų galimybės bei užimtumas šiuo metu yra ypač glaudžiai susiję. Vienodas moterų ir vyrų teisių traktavimas yra ne tik socialinio teisingumo, bet ir stabilios ekonomikos ženklas. Plėtojant švietimą ir profesinį mokymą, didinant prieinamų darbo vietų pasirinkimą ir dirbančiųjų moterų skaičių galima padidinti ekonomikos konkurencingumą ir pagerinti integraciją į darbo rinką. 
12. Siekdami užtikrinti lygias galimybes darbo rinkoje: 

12.1. parengsime teisės aktus, reglamentuojančius lanksčias darbo formas (lankstus darbo laikas, mažos apimties darbų atlikimas, darbas namuose ir kt.); 

12.2. aktyviau remsime moterų smulkų ir vidutinį verslą. Tokia užimtumo forma yra labiau priimtina moterims, derinant darbo laiką su pareigomis šeimai; 

12.3. sudarysime teisines sąlygas bei parengsime įvairių formų mokymo bei kvalifikacijos kėlimo programas moterims (dirbančioms, auginančioms mažamečius vaikus namuose). 

Socialinė partnerystė

Mūsų tikslas - sukurti visuomenę, gyvenančią susitarimų, kuriuos inicijuotų įvairiausiais klausimais patys įvairiausi gyventojų sluoksniai ar grupės, pagrindu. Kuo daugiau visuomenės narių jungsis į savo interesams atstovaujančias visuomenines organizacijas, tuo daugiau funkcijų, kurias dabar vykdo Vyriausybė, bus galima perduoti į jų rankas. Tik tada piliečiai aktyviai dalyvaus valstybės valdyme, bus galima sumažinti valdininkų skaičių, taupyti valstybės valdymo lėšas.

Be stiprių profesinių sąjungų nėra demokratijos. Jos privalo dalyvauti socialiniuose ir politiniuose procesuose, kurie daro įtaką darbuotojų interesams. Tačiau dabar profesinės sąjungos Lietuvoje apima tik apie 10 procentų visų darbuotojų. Jeigu profsąjunga įmonėje ir yra, dažnai ji ne visada atstovauja visų ar net daugumos darbuotojų interesams. Mes skatinsime profesinių sąjungų kūrimąsi.

1. Mažindami valstybės kišimąsi į darbo rinkos santykius, skatinsime darbdavių ir profesinių sąjungų bendradarbiavimą, įtvirtinant darbo rinkoje kolektyvinių susitarimų sistemą. Visi nesutarimai turi būti sprendžiami derybomis. Palaikome nuomonę, kad svarbiausi socialinės ir darbo rinkos politiniai sprendimai turi būti priimami konsultuojantis su socialiniais partneriais.

2. Lietuvos Respublikos Vyriausybė, Profesinių sąjungų ir Darbdavių organizacijos, siekdamos efektyviau derinti šalių interesus, sprendžiant socialines, ekonomines ir darbo problemas bei gerinti visuomenės santarvę, 1995 m. gegužės 5 dieną pasirašė susitarimą dėl trišalės partnerystės. Šio susitarimo pagrindu buvo įkurta Lietuvos Respublikos trišalė taryba. 1998 metais prie Socialinės apsaugos ir darbo ministerijos buvo įkurtas Lietuvos Respublikos trišalės tarybos sekretoriatas. Mes toliau laipsniškai plėsime šios socialinio kompromiso siekiančios institucijos kompetenciją.

3. Skatindami ir stiprindami kitų dvišalių ir trišalių komisijų sistemos tolesnę plėtotę bei jų funkcionavimą socialinėje sferoje ir darbo rinkoje:

3.1. plėsime kolektyvinių santykių sistemą, stiprinsime profsąjungas, darbdavių organizacijas, didindami jų atstovavimą derybose; 

3.2. plėsime šakinius teritorinius susitarimus; 

3.3. skatinsime regioninius trišalius susitarimus; 

3.4. įteisinsime darbdavio kolektyvinių susitarimų nevykdymo pasekmes ir atsakomybę, o taip pat konsultacijų dėl kolektyvinių sutarčių sudarymo, jų vykdymo, kilusių ginčų ir kt. būtinybę;

3.5. įteisinsime socialinių partnerių sąvoką, apibrėždami tam tikrų organizacijų (ar jų susivienijimų) teises ir pareigas, vedant trišales ar dvišales derybas, siekiant tam tikrų susitarimų; 

3.6. nustatysime bei apibrėšime socialinėje partnerystėje Socialinės apsaugos ir darbo ministerijos vaidmenį, įteisindami galimybę jos atstovui (pvz., darbo inspektoriui) derėtis įmonės ar šakiniu lygiu, kai nėra profsąjungų atsvaros arba kai yra nesusitariama; 

3.7. nustatysime trišalių komisijų narių kadenciją, pvz., dvejiems metams. Tuomet vyktų komisijų narių kaita, daugiau kompetentingų žmonių dalyvautų komisijų darbe.

Socialinės apsaugos sistemos tobulinimas

Mūsų šūkis: “Mes už rinkos ekonomiką, bet prieš rinkos santykius tarp žmonių.” Todėl socialinės apsaugos sistemą Lietuvoje plėtosime europinio mentaliteto, besiremiančio visuotinu visuomenės solidarumu, pagrindu.

Inventorizuosime esamą socialinio aprūpinimo sistemos teisinę bazę, siekdami tiksliau nukreipti išmokas tiems, kuriems labiausiai jų reikia.

Pritrauksime mokslinį potencialą įvertinti ekonomines bei socialines naujų sprendimų pasekmes, panaudodami šiuolaikinio mokslo pasiekimus, modeliavimą ir ypač prognozavimą.

1. Siekdami socialinės apsaugos sistemos skaidrumo, įtrauksime visuomenę ir ypač socialinius partnerius bei nevyriausybines organizacijas į socialinės apsaugos problemų sprendimą bei įstatymų vykdymo priežiūrą ir taip skatinsime tarpusavio pasitikėjimą. Solidarus ir sąžiningas mokesčių bei įmokų mokėtojų dalyvavimas finansuojant socialinės apsaugos sistemą gali būti pasiektas tik įtraukiant jų atstovus į šių išlaidų planavimą, jų panaudojimo ataskaitų svarstymą ir tvirtinimą.

2. Mažindami socialinės paramos reikalaujančių gyventojų skaičių, pradėsime palaipsniui artinti neapmokestinamą minimumą – 214 Lt prie minimalaus mėnesinio atlyginimo (MMA) – 430 Lt.

3. Atsižvelgdami į nuolatinį lėšų trūkumą ir siekdami taupyti, siūlysime įstatymų pataisas, leisiančias atsisakyti praktikos, kai socialinės apsaugos sistema numato išskirtines socialines garantijas atskiroms gyventojų grupėms.

4. Periodiškai ir laiku indeksuosime minimalaus gyvenimo lygio (MGL) ir valstybės remiamų pajamų dydžius, atsižvelgdami į infliacijos lygį.

Socialinis draudimas

Valstybinis socialinis draudimas sudaro didžiausią ir svarbiausią socialinės apsaugos sistemos dalį. Jis apima beveik visus Lietuvos gyventojus: vieni moka socialinio draudimo įmokas, kiti gauna socialinio draudimo išmokas (pensijas, pašalpas). Valstybinio socialinio draudimo sistemos pagrindinis tikslas yra garantuoti pajamas apdraustiesiems, netekus darbingumo dėl ligos, motinytės, senatvės, invalidumo ar kitais Valstybinio socialinio draudimo įstatyme numatytais atvejais. 

Valstybinis socialinis draudimas sukurtas kaip savarankiška sistema. Tai reiškia, kad socialinio draudimo biudžetas yra atskirtas nuo valstybės biudžeto. Socialinio draudimo biudžeto atskyrimas nuo valstybės biudžeto reiškia, kad jo lėšos naudojamos tik Valstybinio socialinio draudimo įstatyme numatytoms išmokoms. Pasisakome už griežtą Valstybinio socialinio draudimo fondo atskyrimą nuo valstybės biudžeto.

1. Nedidindami bendro socialinio draudimo įmokų tarifo iki 2004 metų subalansuosime Valstybinio socialinio draudimo fondo biudžetą.

2. Parengsime Valstybinio socialinio draudimo įmokų tarifų pakeitimo įstatymą, kuriuo atskiroms draudimo rūšims būtų reglamentuotos tam tikros socialinio draudimo įmokų proporcijos.

3. Siekdami sutvarkyti kaime dirbančių žmonių draudimą, išnagrinėsime galimybę sukurti Kaimo socialinio draudimo fondą, kuris būtų sudėtinė valstybinio socialinio draudimo fondo dalis.

4. Didėjant draudžiamosioms pajamoms, didintume (indeksuotume) ir pensijas. Mažėjant draudžiamosioms pajamoms ir siekiant stabilumo visuomenėje, priimsime politinį sprendimą, užtikrinantį pensijų dydžio stabilumą, skiriant papildomus asignavimus socialinio draudimo biudžetui.

5. Valstybinio socialinio draudimo fondo trišalei tarybai grąžinsime fondo valdymo ir kontrolės funkcijas.

6. Sudarysime sąlygas kurtis privatiems kaupiamiesiems fondams. Esminė sąlyga – kaupiamieji fondai negali būti kuriami dabartinių pensininkų ir dirbančiųjų žmonių, nepatenkančių į šią sistemą, sąskaita.

7. Stiprinsime valstybinio socialinio draudimo fondo administravimą ir kontrolę, numatysime kovos su šešėline ekonomika priemones.

8. Vietoje Pajamų garantijų ir Socialinio aprūpinimo sistemos pagrindų įstatymų parengsime Socialinės apsaugos pagrindų įstatymą, kuriame būtų atnaujinami socialinės apsaugos sistemos pagrindai, naujai formuluojamos gyventojų socialinės teisės ir pareigos, peržiūrimas socialinės apsaugos finansavimas bei administravimas, sprendžiamas socialinių išmokų indeksavimas ir pan.

Socialinė parama

Socialinės paramos tikslas – padėti tenkinti būtiniausius poreikius šeimoms (asmenims), kurių darbo pajamos, socialinio draudimo išmokos ir kitos pajamos bei gebėjimas patiems pasirūpinti savimi dėl objektyvių, nuo jų nepriklausančių priežasčių yra nepakankami. 

Pagrindinė socialinės paramos sistemos nuostata yra ta, kad socialinė parama negali žmogui užtikrinti ilgalaikio ekonominio ir socialinio saugumo – ji tik padeda jam išgyventi ekstremaliomis sąlygomis. Socialinės paramos sistemą organizuosime taip, kad būtų stiprinamas pačių žmonių aktyvumas ir atsakomybė už save ir savo šeimą. 
Pagrindinės socialinės paramos sistemos įgyvendintojos yra savivaldybės, jose labiausiai išryškėja žmonių socialinės problemos. Socialinę paramą sudaro piniginė parama ir socialinės paslaugos. 

Piniginė parama daugiausiai teikiama pašalpomis. Tokia parama ypač reikšminga mažas pajamas turinčioms šeimoms. 

Socialinės paslaugos yra tokia socialinės paramos forma, kuri skatina paties žmogaus aktyvumą, jo iniciatyvą tam, kad žmogus galėtų gyventi labiau pilnavertį gyvenimą. Jos skirtos spręsti įvairius socialinius klausimus skirtingais žmonių amžiaus tarpsniais.

1. Piniginę socialinę paramą nepriklausomai nuo šeimos pajamų teiksime šeimoms, auginančioms daugiau kaip 3 vaikus ir likusiems be tėvų globos vaikams. Atsižvelgiant į BVP augimą, indeksuosime šią paramą didėjimo linkme.

2. Siekdami, kad parama pasiektų tikslą, parengsime Piniginės paramos įstatymą, kuris suderintų ir sujungtų skirtingas piniginės paramos šeimoms išmokas bei numatytų tikrinti gavėjų pajamas.

3. Šiuo metu esant nepakankamam gyventojų atskirų socialinių grupių (pensininkai, invalidai, bedarbiai, gausios šeimos ir pan.) pajamų lygiui, nemažą įtaką remiant šeimas ir vaikus turi ne tik piniginė parama, bet ir socialinės garantijos bei įvairios lengvatos. Toliau teiksime paramą šeimoms įsigyjant būstą, atsiskaitant už komunalines paslaugas, taikydami mokesčių lengvatas, įvairias darbo garantijas tėvams, remsime vaikus, lankančius ikimokyklines vaikų įstaigas bei mokyklas. 

4. Pakeisime kompensacijų už gyvenamųjų patalpų šildymą ir karštą vandenį bei transporto lengvatas mokėjimo tvarką: bus dotuojami ne paslaugų teikėjai, o vartotojai.

5. Pagrindiniams maisto produktams, kurių sąrašą patvirtins Vyriausybė, sumažinsime pridėtinės vertės mokestį (PVM) iki 5 procentų.

6. Mažas pajamas turinčias šeimas atleisime nuo mokesčio už vaikų išlaikymą ikimokyklinėse vaikų įstaigose. Socialiai pažeidžiamoms šeimoms (daugiavaikės šeimos, vaikus auginantis vienas iš tėvų, studentų šeimos) vaikų išlaikymo šiose įstaigose kainą sumažintume iki ketvirtadalio mokestinės sumos. 

7. Užtikrintume, kad besimokantiems bendrojo lavinimo mokyklose mažas pajamas turinčių šeimų moksleiviams būtų skiriamas nemokamas maitinimas. Skirtume lėšas, kad vasaros atostogų metu bendrojo lavinimo mokyklų organizuojamose dieninėse vasaros poilsio stovyklose būtų nemokamai maitinami mažas pajamas turinčių šeimų moksleiviai. 
8. 1998 m. Lietuvoje buvo apie 350 -370 tūkstančių neįgaliųjų asmenų, t.y. apie 10 proc. visų Respublikos gyventojų, iš jų apie 240 tūkstančių žmonių turėjo oficialiai nustatytą invalidumo grupę. Neįgaliųjų skaičius atitinka Jungtinių Tautų Organizacijos duomenis, kad pasaulyje invalidai sudaro apie 10 proc. visų gyventojų.

Valstybinės medicininės socialinės ekspertizės (MSEK) duomenimis šalyje nuo 1990 m. nuolatos didėja pirminis ir bendrasis invalidumas. 1998 m., lyginant su 1990 m., pirminis ir bendrasis invalidumas padidėjo daugiau nei 1,5 karto. 

Šalyje kasmet didėja nedirbančiųjų darbingo amžiaus asmenų pirminis invalidumas. 1998 m. tokių asmenų skaičius, palyginus su 1993 m. duomenimis, padidėjo beveik 2 kartus. 

Invalidumo pensininkų skaičiaus augimui daro didelę įtaką be sveikatingumo veiksnio ir padėtis darbo rinkoje, žemas pragyvenimo lygis, nevisiškai išspręstas lengvatų klausimas. 

Mūsų partijai kiekvienas toks žmogus yra lygiavertis Lietuvos pilietis ir mūsų pareiga sudaryti neįgaliesiems sąlygas integruotis į visuomenę ne tik socialine prasme (pensijos, lengvatos, ortopedija ir pan.), bet ir padėti jiems tapti viešo visuomenės gyvenimo (darbas,  laisvalaikis, kultūra ir t.t.) pilnaverčiais dalyviais.

Lengvatas neįgaliesiems mes suprantame kaip natūralią solidarios visuomenės ir valstybės reakciją, kaip kompensaciją už gamtos ir gyvenimo aplinkybių suteiktą kančią konkrečiam negalią turinčiam žmogui. Ypatingas vaidmuo tenka neįgaliųjų organizacijoms, nes niekas geriau nežino žmonių su negalia problemų, kaip pastarosios. Invalidų socialinės integracijos įstatymas sudarė palankias sąlygas kurtis ir veikti invalidų visuomeninėms organizacijoms, kurių programos dalinai yra finansuojamos iš valstybės ir savivaldybių biudžetų. Tokiu būdu invalidams sudarytos sąlygos patiems spręsti savo problemas, dalyvauti formuojant socialinę politiką, rengiant valstybines programas. Atsižvelgiant į šios grupės žmonių gausą, prie Vyriausybės įkursime konsultanto pareigybę ryšiams su neįgaliųjų organizacijomis, kad čia kylančios problemos būtų sprendžiamos tiesiogiai, be tarpininkų.

Plėsime nestacionarines paslaugas neįgaliems žmonėms, o tai yra palyginti nauja paslaugų sritis. 

Siūlysime neįgalių vaikų  integraciją, ypač neprigirdinčių ir nematančių, pradėti jau vaikų darželiuose, užtikrinant jų finansavimą bei aprūpinant juos būtinais specialistais.

1998 m. Panevėžyje ir Vilniuje buvo įsteigti bendruomenės socialinių paslaugų centrai žmonėms su regėjimo negalia. Mes plėsime šių centrų tinklą.

Sieksime suderinti invalidumo pensijų dydžius bei invalidams teikiamų socialinių garantijų, paslaugų, invalidų profesinės reabilitacijos ir užimtumo sistemų kūrimo išlaidas.

Parengsime invalidų darbinio užimtumo gerinimo koncepciją, aplinkos ir transporto pritaikymo neįgaliesiems žmonėms programas. Numatysime privalomą žmonių su negalia įdarbinimo kvotą, kartu suteikdami darbdaviams tam tikras mokestines lengvatas. Nesilaikantiems kvotų taikysime baudas, kurios būtų kaupiamos darbo vietų kūrimo neįgaliesiems fonde. Apsvarstysime galimybę įmonių, kuriose dirba daugiau nei 50 procentų žmonių su negalia, gaminamai produkcijai suteikti prioritetines teises valstybiniams užsakymams.

9. Protezavimas, aprūpinimas ortopedinėmis priemonėmis ir kita kompensacine technika invalidams bus teikiamas nemokamai. 

10. Decentralizuosime socialinių paslaugų teikimą, didindami vietos organizacijų atsakomybę už jiems pavestų klausimų sprendimą. Būtent savivaldybėse geriausiai atsiskleidžia įvairūs žmonių socialiniai poreikiai ir labiausiai išryškėja aktualiausios bendruomenės socialinės problemos.

11. Įtvirtinsime socialinio darbuotojo statusą. Į socialinių paslaugų teikimą įtrauksime nevyriausybines organizacijas.

12. Siekdami turėti efektyvią socialinių paslaugų sistemą, paslaugų teikimą namuose derinsime su kitomis socialinės pagalbos formomis: dienos centrai, bendruomenės centrai, transportavimo paslaugos, savitarpio pagalbos grupės ir t.t.

13. Per savivaldybes, religines bendruomenes bei nevyriausybines organizacijas, ypač kaimo vietovėse, toliau plėtosime senelių globos namų, kuriuose teikiamos stacionarinės slaugos paslaugos, sistemą. 

14. Palaikysime iniciatyvas, kad greta veikiančių valstybinio pavaldumo vaikų globos institucijų savivaldybės pačios steigtų nedidelius vaikų globos namus, socialinės paramos grupes, šeimyninius vaikų globos namus, kurie labiau atitinka šeimos aplinką.

15. Šiuo metu vienas svarbiausių socialinės paramos uždavinių - užtikrinti kiekvienam asmeniui minimalų gyvenimo lygį bei sutelkti paramą tiems, kuriems ji reikalinga. Sėkmingas šio uždavinio įgyvendinimas priklauso nuo užtikrinimo, kad į socialinės paramos sistemą patektų tik tie asmenys, kuriems valstybės parama yra būtina. Peržiūrėsime socialinės paramos teikimo teisinę bazę, kad šioje sferoje neliktų vietos piktnaudžiavimams.

Siekiant piniginės socialinės paramos šeimoms efektyvumo, lieka neišspręsta pašalpų dydžio problema - mokamos pašalpos dažnai neužtikrina gyventojų minimalių poreikių patenkinimo. Todėl toliau tobulinsime paramos teikimo sistemą, didindami jos veiksmingumą ir tikslingumą. 

16. Nuteistųjų ir grįžusiųjų iš kardomojo kalinimo vietų, pataisos darbų ir socialinės bei psichologinės reabilitacijos įstaigų asmenų socialinės adaptacijos programos projektu siekiama sukurti sistemą, kuri užtikrintų minėtų asmenų socialinę adaptaciją. 

Kalinių adaptacijos padalinių funkcijos: bendradarbiauti su įkalinimo įstaigomis, darbo biržomis, savivaldybėmis, policijos komisariatais ir kt. žinybomis bei koordinuoti jų darbą, siekiant užtikrinti sėkmingą grįžusių iš įkalinimo įstaigų asmenų socialinę adaptaciją; rinkti ir sisteminti informaciją apie šių asmenų padėtį apskrityje; steigti specialias socialinių paslaugų institucijas grįžusiems iš įkalinimo įstaigų asmenims (nepilnamečiams, sergantiems užkrečiamomis ligomis ir kt.). 

17. Mūsų šalis, užimanti palankią geografinę padėtį prie Baltijos jūros, turinti gerus sausumos, jūros ir oro kelius, tapo tranzito šalimi, o kartu susidarė palankios sąlygos neteisėtai gabenti narkotikus per Lietuvą iš Rytų į Vakarų Europą bei atvirkščiai, taip pat juos platinti Lietuvoje. Šiai nelaimei nebuvo pasirengta. Išaugo narkotikų prieinamumas ir tiekimas, neteisėta narkotikų pasiūla bei jų poreikis. Dėl sudėtingų socialinių ir ekonominių veiksnių žmonės, ypač jaunimas ir net moksleiviai, linkę pradėti vartoti narkotikus bei užsiimti su narkotikais susijusia rizikinga veikla. Narkomanija tapo grėsmingu socialiniu reiškiniu, daugėja su ja susijusių nusikaltimų. 

Narkotikų verslą vis labiau perima organizuotos nusikaltėlių gaujos. Daugėja smurto, prievartos, neteisėtu būdu įsigyjamų pinigų. Sparčiai didėja sergančiųjų narkomanija skaičius, infekcinių susirgimų, tarp jų AIDS, epidemijos grėsmė. 

Atsižvelgdami į visa tai, peržiūrėsime kovos su narkomanija teisinę bazę, parengsime ir finansuosime Kovos su narkomanija programą (kasmet po 10 – 12 mln. Lt), išskirdami joje tokius  prioritetus:

17.1. pagal narkologinės priežiūros įstatymą parengsime narkologinių ligonių integracijos į visuomenę koncepciją; 

17.2. parengsime narkotikų ir alkoholio prevencijos švietimo įstaigose ir darbo vietose programą; 

17.3. atliksime tyrimus apie įvairių visuomeninių bei kitų institucijų veiklą narkomanų reabilitacijos srityje; 

17.4. skatinsime didžiuosiuose miestuose veikiančių pedagoginių, psichologinių, socialinių ir teisinių konsultacijų centrų veiklą, teikiant reikiamą pagalbą rizikos grupės vaikams ir jų tėvams; 

17.5. sudarysime sąlygas apmokyti bei perkvalifikuoti socialinius darbuotojus darbui su rizikos grupių atstovais bei jų šeimų nariais; 

17.6. remsime tikslines narkomanų reabilitacijos programas, susijusias su sveikstančių narkomanų reabilitacijos bendruomenių kūrimu, jų materialinės bazės stiprinimu bei kitomis priemonėmis.

FINANSAI IR MOKESČIAI

Įvertinsime visas skolas bei įsipareigojimus vidaus ir užsienio kreditoriams ir pagal gautus rezultatus maksimaliai subalansuosime valstybės biudžetą, pajamas ir išlaidas, įvertindami skolų ir įsipareigojimų trumpalaikį ir  ilgalaikį grąžinimą bei einamuosius mokėjimus.

Nuosekliai atkuriant Centrinio banko funkcijas, iki lito kurso naujo susiejimo su dolerio ir euro krepšeliu privalome laikytis dabartinio lito santykio su doleriu. Perėjimo laikas turi būti visiems žinomas. Šio proceso  metu litas neturi būti nuvertinamas. Jo kursas turi būti skelbiamas viešai.

Maksimaliai supaprastinsime mokesčių sistemos administravimą, sumažinsime atskirus nelogiškus baudų dydžius.

Sumažinsime PVM pagrindiniams maisto produktams iki 5 %.

Neatsisakysime pelno mokesčio. Peržiūrėsime verslo sąlygas ir galiojančius mokesčius, sumažinsime gamybinės sferos, ypač eksportuojančios, pelno mokestį, koreguosime prekybinės sferos mokesčius, įvertindami apyvartos dydį.

Prie siūlomo transporto priemonių savininkų ir valdytojų civilinės atsakomybės privalomojo draudimo reikia pereiti palaipsniui.

Siekdami kurti vidutinįjį visuomenės sluoksnį, diferencijuosime nekilnojamo turto mokestį. 

Koreguosime akcizinių prekių akcizų mokesčių dydį.

Vyriausybės vertybinių popierių cirkuliacijos sferoje maksimaliai išnaudosime vidaus kapitalo rinkos galimybes, gyventojų sukauptas pinigines lėšas. Ribosime komercinių bankų skolinimąsi užsienyje, siekiant  perskolinti Vyriausybei.

Mažinsime tarpusavio atsiskaitymų įsiskolinimus tarp ūkio subjektų vidaus rinkoje, tam tikslui keisdami įstatymų bei normatyvų dokumentinę bazę.

Uždrausime biudžetinėms įstaigoms už savo paslaugas imti papildomus mokesčius.

Palaipsniui pertvarkysime Loterijų organizavimą, ateityje jį  patikint vien tik valstybei.


Siekiant stabdyti nelegalią prekybą alkoholiu, reikia įteisinti licencijų sistemą smulkiems alkoholinių gėrimų gamintojams. 


Parengsime ir priimsime mokesčių kodeksą 2001 metais, peržiūrėję dabartinę mokesčių bazę.

PRAMONĖ

Sieksime, kad pramonės dalis BVP sudarytų ne mažiau kaip 30% .

Didinsime pramonės konkurencingumą tiek vidaus, tiek tarptautinėse rinkose.

Valstybės lėšomis bei valstybės garantuotomis paskolomis naujų technologijų pagrindu įsisavinsime Lietuvai reikalingos produkcijos gamybą regioniniu principu.

Maksimaliai skatinsime eksportą. Rinkų paieškai panaudosime veikiančias atstovybes užsienyje, žymiai sustiprindami jų ekonominį vaidmenį. Efektyviu darbo rezultatu laikysime naujų rinkų Lietuvos įmonių prekėms suradimą.

Netarifiniais metodais ribosime plataus vartojimo prekių importą.

Smarkiai sugriežtinsime biudžeto lėšų naudojimą viešiems pirkimams bei valstybiniams užsakymams. Importinės prekės gali būti perkamos tik tais atvejais, kai jos negaminamos Lietuvoje.

Palaipsniui susigrąžinsime alkoholio gamybos bei didmeninės prekybos valstybės monopolį.

Peržiūrėsime importuojamų prekių sąrašą, analizuodami, kokias prekes Lietuvos pramonė galėtų gaminti. Šių prekių gamybai pradėsime inicijuoti valstybinius užsakymus. Ateityje tokias įmones bus galima privatizuoti.

Koreguosime visą įmonių įstatymų bei normatyvų bazę taip, kad įmonių veikla būtų maksimaliai skaidri, nebūtų vedamos dvigubos buhalterijos, būtų apginti tiek savininkų, tiek akcininkų teisėti interesai.


Sieksime, kad statybos šaka kurtų 11-12 proc. Lietuvos  BVP. 


Išsaugosime nuostatą, kad pelnas, skirtas investicijoms, yra neapmokestinamas.


Įgyvendinsime statybų įforminimo supaprastinimo procedūras pagal LR Vyriausybės 2000 m. gegužės 17 d. protokolu Nr. 21 patvirtintus grafikus.

ENERGETIKA

Peržiūrėsime energetikos įmonių tolesnį privatizavimo tikslingumą.

Toliau decentralizuosime Lietuvos energetinę sistemą. Gaminant bei paskirstant energiją, kur  tikslinga, reikia įvesti konkurencijos elementus.

Reformuosime pagrindines energetikos įmones į valstybės arba savivaldybės įmones (alternatyva – akcines bendroves, valdomas energijos vartotojų), dirbančias be grynojo pelno. Pagrindinis tikslas – kuo mažesnės energetinės sistemos prekių ir paslaugų kainos.

Pritariame Ignalinos AE pirmojo bloko eksploatacijos nutraukimui 2005 m., esant pilnai užsienio finansinių donorų pagalbai visoms įstatymų bei Vyriausybės nutarimų numatytoms eksploatacijos nutraukimo programoms.

Antrąjį bloką reikia eksploatuoti iki techninių galimybių ribos. Skubesnis jos darbo nutraukimas įmanomas tik pagal atskirą programą, kurioje būtų numatyta naujų galingumų įsisavinimas, jėgainės techninis uždarymas ir atliekų sutvarkymas, Ignalinos rajono socialinių reikalų sprendimas. Visų šių priemonių finansavimas turi būti tarptautinis.

Paspartinsime elektros energijos tinklų sujungimą su Vakarų Europos tinklais.

Išspręsime alternatyvaus dujotiekio statybos klausimus (“Baltijos žiedas”). 

PRIVATIZACIJA

Peržiūrėsime monopolinių valstybės infrastruktūros objektų privatizavimo tolesnį tikslingumą, palikdami valstybės kontrolėje šių objektų valdymą. Sugriežtinsime kapitalo, dalyvaujančio privatizacijos procese, kilmės reikalavimus.

Siekiant, kad kapitalo prieaugis nebūtų išvežamas iš Lietuvos kapitalo rinkos, privatizacijos procese pirmenybę teiksime Lietuvos investuotojams.

Stambesnių objektų privatizavimą vykdysime per vertybinių popierių biržas.

VIDAUS IR UŽSIENIO PREKYBA

Siekiant narystės Europos Sąjungoje, reikia įstoti į pasaulio prekybos organizaciją (PPO).

Stojant į Europos Sąjungą pereinamuoju laikotarpiu laikysimės tokios muitų politikos, kuri užkirstų kelią užsienio prekių kainų dempingavimui, neleistų užsienio dotuojamoms prekėms skirtingomis sąlygomis konkuruoti su lietuviškomis prekėmis vidaus rinkoje.

Lietuvos muitinėje kuo skubiau įdiegsime kompiuterinę apskaitos sistemą, konkurencijos linkme pertvarkysime muitinės tarpininkų veiklą.

Siekiant pagyvinti žemės ūkio produkcijos eksportą bei riboti nekokybiškų prekių skverbimąsi į Lietuvos rinką, steigsime pripažintas sertifikavimo laboratorijas.

Muitais ribosime žaliavinės produkcijos išvežimą.

Steigsime prekybos atstovybes, ypač tose šalyse, kur nėra Lietuvos ambasadų.

Valstybės lėšomis finansuosime programas, skirtas užsienio rinkų tyrimui. Tyrimų rezultatus privaloma skelbti viešai.

Diplomatiniu lygiu paruošime pagrindus deryboms ūkiniams subjektams, siekiantiems eksportuoti statybos darbus ir medžiagas. Vakarų ir Lietuvos gamintojams turi būti sudarytos paritetinės sąlygos eksportuoti produktus į rinkas.

RYŠIAI IR INFORMATIKA

Esant privatizuotam “Lietuvos telekomui”, siekiant sumažinti paslaugų kainas, maksimaliai liberalizuosime telekomunikacijų paslaugų rinką, sudarydami sąlygas konkurencijai. Įvairiomis rinkos reguliavimo priemonėmis naikinsime monopolinius darinius, esant monopolio sąlygoms reguliuosime paslaugų tarifus.

Lietuvos ryšių ir informatikos sistemas reikia kuo greičiau integruoti į Europos ir pasaulio telekomunikacijų sistemas.

BŪSTO POLITIKA


Pastoviai didinsime būsto paskolų draudimo bendrovės įstatinį kapitalą, pradedant nuo 20 mln. 2001 metais, panaudodami bendrojo paramos gyvenamiesiems namams, butams statyti arba pirkti fondo lėšas.


Numatysime valstybės garantiją už būsto bendrovės sudarytas draudimo sutartis .


Lietuvos Respublikos gyventojų apsirūpinimo gyvenamosiomis patalpomis įstatymui įgyvendinti skirsime atitinkamą dalį. Lietuvos valstybės biudžeto išlaidų, taip pat atgaivinsime “Būsto programą”. Sudarysime sąlygas išsinuomoti būstą iš savivaldybių, mokant pagal nekomercinį  tarifą.


Sumažinsime PVM mokestį iki 5 proc. būsto projektavimui, statybai, renovacijai, apšiltinimui ir su tuo susietiems teritorijų tvarkymo ir inžinerinių tinklų tiesimo darbams.


Numatysime esamo būsto renovavimo darbų dotavimą.


Infrastruktūros būstui plėtra turi būti paslaugos tiekėjų pareiga.


Pagyvinsime būsto renovavimo ir plėtros organizavimo donorų paieškos darbus, suteikdami būtinus valstybės įgaliojimus.


Koncentruosime valstybės būsto politikos formavimo funkcijas vienoje ministerijoje.

TRANSPORTAS

Išlaikysime Lietuvos, kaip gerų sąlygų tranzitinės valstybės,  reikšmę.

Paliksime valstybės valdymą dar neprivatizuotose laivybos, oro transporto srityse.

Išsaugosime valstybės rankose Lietuvos geležinkelių sistemą.

Koncentruosime finansines lėšas visiems investiciniams projektams, siekdami kuo greičiau visiškai įsijungti į transportinį Europos Sąjungos tinklą. Užtikrinsime TINA (Transport Infrastructure Needs Assessment) projekto įgyvendinimą Lietuvoje.

Išlaikysime miestų visuomeninio transporto struktūras.

Pervežant keleivius, palaikysime privačių vežėjų bei visuomeninio transporto sveiką konkurenciją.

UŽSIENIO IR NACIONALINIO SAUGUMO POLITIKA


Lietuvos užsienio politikos taktika ir strategija turi būti kuriama nedeklaratyviai, suprantant, kad esame nedidelė nepriklausoma valstybė. Jai turėtų būti būdingas sutelktas visų politinių partijų siekis įgyvendinti pagrindinius šalies tikslus: įgyvendinti šalies nacionalinio saugumo koncepciją, sukurti sąlygas ugdyti jaunąją kartą patriotizmo dvasia. Realus savo galimybių daryti įtaką pasaulio procesams suvokimas bei paieška būdų, leidžiančių Lietuvai išnaudoti pasaulinius procesus valstybės gerovei. 


Mes gyvename dinamiškai besivystančiame Rytų ir Vidurio Europos valstybių regione. Šias šalis sieja panašūs integraciniai siekiai. Būtina aktyviau išnaudoti šių valstybių solidarumą, ne vien tik akcentuojant Baltijos valstybių vienybę. 


Lietuva jau įrodė esanti nepriklausoma suvereni valstybė, atkakliai siekianti narystės NATO ir Europos sąjungoje. Deklaracijų laikai baigėsi. Tolesnę mūsų tikslų įgyvendinimo sėkmę lems tik konkretus pasiruošimas būti šių organizacijų nare. Tam prireiks ne tik pastangų, bet ir nemažų lėšų. Prireiks atsispirti stiprėjančioms populistinėms nuotaikoms visuomenėje ir nepritariančių mūsų siekiams šalių įtakai. Dviejų procentų bendro vidaus produkto skyrimas šalies gynybai – ne politikų įgeidis, bet būtina realybė. Jeigu kariniai užsakymai atitektų Lietuvos gamintojui, tai galėtų tapti gera priemone, stimuliuojančia šalies pramonės vystymąsi. Kartu svarbu nesusiaurinti šalies nacionalinio saugumo sampratos ir skirti pakankamai lėšų švietimui ir jaunosios kartos ugdymui. 


Šalies ūkio ekonominių problemų sprendimas turi tapti šio etapo pagrindine užsienio politikos dalimi. Pasauliui trūksta informacijos apie Lietuvą, mūsų privačios verslo struktūros dar nėra pakankamai stiprios, todėl valstybė turi per savo užsienio atstovybes padėti pritraukti užsienio investicijas bei aktyviai ieškoti rinkų šalies gamintojų produkcijai. Privalome rūpintis, kad kuo greičiau integruotumės į mums naudingus regioninio bendradarbiavimo projektus. Lietuva turi tapti vieno iš sėkmingiausiai pasaulyje besivystančio Baltijos jūros regiono sudėtine dalimi. Lėtas šalies ūkio vystymasis - prarasta galimybė stoti į ES ir NATO. Geriausias užsienio politikos įvertinimas – investicijų pritraukimas į šalies ūkį. 

Šalies galimybės investuoti bus pakankamai ribotos, taigi teks tikėtis užsienio investuotojų. O tam reikia koreguoti užsienio politiką. Vargu ar dabar pakaks anksèiau  naudoto principo – “svarbiausia nepagadinti”, kuris pernelyg jau dominuoja mūsų užsienio diplomatijoje. Valstybė - tai savotiška prekė, kurią reikia reklamuoti. Gerai, kai daugelis žino mūsų krepšininkus, bet reikia, kad žinotų, jog mes tokie patys, kaip ir jie, kad čia ramu ir palanku investuoti. Tai padaryti galime tik dirbdami kartu su Vakarų partneriais, kurdami ir įgyvendindami bendrus projektus, padėdami spręsti tas problemas, kurios įdomios visiems, o ne tik mums. Tik pabrėždami savo siekius ir prašydami pagalbos – nesukursime pilnaverčio partnerio įvaizdžio. Tokia politika reikalauja žymiai didesnės koordinacijos, aktyvumo ir nebijojimo rizikuoti. 


Sudėtingi politiniai procesai vyksta mūsų kaimyninėje Rusijoje. Sunku prognozuoti tolesnę įvykių raidą. Konfliktas Kosove parodė, kad joje vis dar gaji pasaulėžiūra, tolima nuo Vakarų Europos vertybių sistemos. Šalyje geopolitinis mąstymas dominuoja žmogaus teisių atžvilgiu. Sunkiai vyksta šalies ekonominė reforma. Todėl galima prognozuoti, kad Rusijos rinką dar sukrės ne viena ekonominė ar finansinė krizė. Didžiosios valstybės investuoja Rusijoje atsižvelgdamos į ilgalaikę perspektyvą. Tokiai politikai reikia turėti kreditinių resursų. Lietuva jų neturi, todėl mums siūlomas ekonominio tilto tarp Vakarų ir Rytų modelis negali būti šalies ūkio vystymo prioritetas. Tai nereiškia, kad mums reikia siaurinti ekonominius santykius su Rusija. Tačiau mums būtina skatinti ekonominių ryšių plėtrą su stabiliomis rinkomis bei ieškoti alternatyvių galimybių  visur,  neišskiriant arabų ir Afrikos šalių.

TEISĖTVARKA IR TEISINĖS SISTEMOS REFORMA


Teisė yra vienas pagrindinių visuomenės gyvenimo reguliavimo mechanizmų.


Lietuvos Respublikos teisinė sistema toliau bus kuriama, plėtojama ir pertvarkoma, remiantis Lietuvos Respublikos Konstitucijos principais, Vakarų demokratinių šalių teisės vertybėmis, tarptautiniais įsipareigojimais, saugant žmogaus teises ir laisves. Plėtojant nacionalinės teisės sistemą, būtina ne tik atsižvelgti į europines tradicijas bei tendencijas, integracijos procesus, nepamiršti mūsų šalies socialinės, ekonominės, istorinės, demografinės padėties ypatumų. Garantuojant prigimtinę ir konstitucinę kiekvieno asmens teisę į gyvybę, būtina užtikrinti žmogaus fizinį, dvasinį, psichinį bei materialinį saugumą. Tam reikalinga, kad valstybė pagaliau pereitų prie intelektualios visuomenės kūrimo, žymiai didesnį dėmesį (taip pat ir finansinį) skirdama švietimui ir mokslui. Teisinės sistemos reformos sėkmę ir tolesnę plėtrą lems ne tik ekonominė socialinė šalies padėtis, bet švietimo bei mokslo reikšmės suvokimas valstybės gyvenime. Intelektualios visuomenės kūrimo modelis leis teisėtvarkoje įgyvendinti laikmečio reikalavimus atitinkantį principą: nuo kovos su pasekmėmis pereiti į kovą su priežastimis. Pasukę tokiu keliu ne tik sėkmingiau spręsime šiandienos problemas, bet 5 – 10 metų laikotarpiu sulauksime žymesnių teigiamų poslinkių visoje teisinėje sistemoje, taip pat ir nusikalstamumo kontrolės srityje.


Įvertinę bei atsižvelgę į tai, kas yra pasiekta ir padaryta teisinėje sistemoje bei teisėtvarkoje, sieksime, kad ši sritis taptų kokybiškai nauja ir modernia, pažangia ir veiksminga, orientuota ne vien į šios dienos situaciją, bet pirmiausia į Lietuvos viziją Europos teisinės sistemos XXI amžiaus kontekste. Todėl spartinsime teisinę reformą, kuri apimtų esminius struktūrinius teisinės sistemos momentus: 

· nacionalinės teisės sistemos kūrimą; 

· teisės aktų rengimą;

· valstybines teisines institucijas valdymo, teismų, policijos, prokuratūros, advokatūros, notariato, ekspertinių įstaigų,  mokslo, bei jų funkcijas ir  veiklą; 

· kontrolės priežiūros imuniteto tarnybų veiklą; 

· teisės infrastruktūras miestuose ir rajonuose; 

· nusikaltimų prevenciją ir bausmių vykdymo sistemą bei kontrolę; 

· teisinio informavimo ir komunikacijų sistemą; 

· teisės pažeidėjų ir pažeistųjų reabilitaciją; 

· teisinio mokymo ir auklėjimo sistemą; 

· teisės sistemos institucijų pareigūnų ir darbuotojų ruošimą, jų mokymą, kvalifikacijos kėlimą, profesinį ir profesinės etikos ugdymą bei jų darbo apmokėjimą.


Kurdami nacionalinės teisės sistemą privalome išvengti skubotų sprendimų, galinčių turėti neigiamų pasekmių.

Tam reikia:

- užtikrinti, kad būtų vykdomi įstatymai ir kiti teisės aktai;

- įgyvendinti realią ir lygią su kitais subjektais visų valdžios ir valdymo institucijų, įskaitant ir teisines, pareigūnų atsakomybę prieš įstatymą;

- išgyvendinti protekcionizmą, korupciją, savivalę teisinėje sistemoje, užkirsti kelią įstatymų pažeidimams, didinti teisės institucijų pareigūnų atsakomybę už įstatymų ar tarnybos etikos pažeidimus;

- įgyvendinti realią ir lygią bet kurio asmens galimybę apginti teisme valdžios ir valdymo institucijų bei valdininkų ar pareigūnų pažeistas savo teises;

- kelti teismų, policijos, prokuratūros bei kitų valdžios institucijų autoritetą;

- sunkių nusikaltimų byloms, kai žemutinė sankcijos riba gresia laisvės atėmimu ne mažiau kaip penkeriems metams, įsteigti prisiekusiųjų teismus suformuojant juos iš penkių teisėjų ir penkių prisiekusiųjų, o jų nuosprendžius galint apskųsti tik kasacine tvarka (apeliacine tvarka neskundžiami);

- Lietuvos teismų sistemoje organizuoti specializuotus nepilnamečių ir jaunimo iki 21 metų teismus, pradžioje įsteigiant atskirų teisėjų specializaciją ir atskirus skyrius nepilnamečių ir jaunimo iki 21 metų byloms (baudžiamosioms, administracinėms, civilinėms ir kt.) nagrinėti, iškeliant ne bausmės, o auklėjimo funkcijas;

- teismuose įsteigti ikiteisminio tyrimo teisėjo pareigybę, kuris vykdytų įrodymų įtvirtinimą šalims prašant, spręstų dėl procesinių prievartos priemonių taikymo, nagrinėtų skundus dėl policijos ar prokuratūros, vykdančių  ikiteisminį tyrimą, veiksmų;

- užtikrinti kiekviename rajone pakankamą kiekį advokatų, kad nebūtų vilkinamos bylos dėl gynėjų deficito, kurti valstybines advokatų kontoras, realiai įgyvendinti kiekvieno asmens galimybę ginti savo teises teismuose;

- bet kokį įstatymų pažeidimą (nesvarbu, kriminalinio ar administracinio pobūdžio) fiksuoti VRM specialiai vedamame gyventojų nusižengimų prevencijos registre, į jį kompiuteriniais ryšių kanalais perduodant ir visų kitų žinybų užfiksuotą informaciją apie gyventojų nusižengimus (mokesčių nemokėjimą, muitų įstatymo pažeidimus, turto deklaracijų klastojimus ir kt.), taip pat apie nekilnojamo turto įsigijimą;

- iš esmės pertvarkyti apylinkių inspektorių darbą, įpareigojant juos artimiau bendrauti su apylinkės žmonėmis, išklausyti jų skundus ir informaciją apie teisėtvarkos pažeidimus ir tuo pagrindu surinkti informaciją apie potencialius nusikaltėlius, jų susibūrimo vietas, nelegaliai nuomojamas patalpas, gyventojų rimtį drumsčiančius piliečius ir t.t., jų surinktą informaciją perduodant gyventojų nusižengimų registrui papildyti;

- Vidaus reikalų ministerijos žinion perduoti gyventojų, transporto priemonių, įmonių, adresų ir kitų svarbių prevenciniam darbui vykdyti registrų tvarkymą, VRM koncentruoti visų rūšių registrų tvarkymo koordinavimo funkcijas;

- Vidaus reikalų ministerijoje koncentruoti civilines, teisėsaugą palaikančias  funkcijas, o dalį Valdymo reformų ir savivaldybių ministerijos funkcijų perdavus VRM - sujungti šias ministerijas į vieną Vidaus reikalų ministeriją;

- Vidaus reikalų ministru skirti tik civilį politiką, galintį organizuoti veiksmingas antikorupcines priemones VRM sistemoje;

- įgyvendinti policijos kaip civilinės tarnybos visuomenei koncepciją,  represines funkcijas keičiant į žmogaus saugumą ir viešąją tvarką užtikrinančią paslaugų ir patarnavimų sistemą, o organizacinę struktūrą pagrįsti  universaliu europietiškuoju policijos organizavimo modeliu, pergrupuojant jos jėgas ir prioritetą atiduodant profilaktinei bei socialinei policijos veiklai;

- decentralizuoti ir sukurti savarankišką, pavaldžią merui, savivaldybių policiją, decentralizuojant ir policijos valdymą, išplečiant miestų bei rajonų komisarų teises, taip priartinant  policiją prie žmogaus;

- stiprinti policijos materialinę – techninę bazę;

- sutvarkyti žemesnio rango pareigūnų ir eilinių policininkų darbo apmokėjimą, mažinant atlyginimų diferenciaciją;

- griežtinti policijos pareigūnų atranką;

- reorganizuoti specialią tarnybą kovai su organizuotu nusikalstamumu ir korupcija;

- orientuoti viešosios ir kriminalinės policijų komisarų, inspektorių, eilinių proporcijas į Vakarų valstybių standartą - 1:19:80;

- atsisakyti sovietinio šakinio – vertikalaus policijos organizavimo modelio, formuoti universalią policiją pagal  horizontalų modelį: viešoji policija – kriminalinė policija;

- peržiūrėti raštvedybos normatyvus, maksimaliai atpalaiduoti policijos pareigūnus nuo biurokratinio darbo, pildant ataskaitas, formas ir pan., paliekant tik būtiniausią dokumentaciją;

- sugriežtinti policijos darbo kontrolę;

- paruošti įstatyminę bazę, atsisakant iki šiol vyravusio principo ją pertvarkyti tik reformuojant sovietiniais metais priimtus pagrindinius teisėsaugos bei teisingumo vykdymo procesus reglamentuojančius įstatymus ir jų kodeksus, pereiti prie kokybiškai naujų, atspindinčių pažangias šiuolaikinių įstatymų tendencijas ir naujausius teisės mokslo pasiekimus, įstatymų sukūrimo;

- nustatyti įstatymų leidybos prioritetus, moksliškai pagrindžiant kiekvieno naujo įstatymo reikalingumą, ir užtikrinti įstatymų stabilumą;

- įstatyminę bazę sutvarkyti taip, kad ji atitiktų ne tik Lietuvos Respublikos Konstitucijos nuostatas bei tarptautinės teisės reikalavimus, bet kad ji būtų suderinta tarpusavyje  kiekvieno įstatymo atskirai rėmuose;

-  nepilnamečiams įvesti atskirą teiseną;

- kovai su kontrabanda ne tik stiprinti teisines ir administracines kovos su ja priemones, bet ir tobulinti mokesčių ir muitų sistemą, šių struktūrų darbą, gerinti valstybės sienos apsaugą bei ryšius su kaimyninių valstybių atitinkamomis struktūromis;

- baudžiamoji politika turi sudaryti optimaliausias teisingumo įgyvendinimo bei nusikalstamumo prevencijos galimybes;

- bausmių vykdymo funkcijas perduoti Teisingumo ministerijai;

- užtikrinti atsakomybės neišvengiamumą;

- subalansuoti ir diferencijuoti bausmių politiką;

- praplėsti teismams galimybes parinkti bausmės rūšį ir dydį;

- siekti, kad nuteistų asmenų priežiūra ir išlaikymas, finansuojami iš biudžeto, kuo mažiau slėgtų visuomenę, todėl pati bausmė neturėtų būti visuomenės skurdinimo, o labiau  žalos atitaisymo priemonė, kryptingai veikianti  ir nusikaltėlio asmenybę;


- lanksčiau taikyti bausmių sumavimo principą už sunkius nusikaltimus;


- lanksčiau taikyti asmens izoliavimą, skiriant kardomąją priemonę;


- siūlant skirti ir skiriant nusikaltusiam asmeniui bausmes, jas labiau individualizuoti;


- atsižvelgiant į tai, kad padaugėjo turtinių nusikaltimų, taikyti priemones, skatinančias pinigų sugrąžinimą, dažniau skirti turtinio pobūdžio bausmes, ypač baudas, o visiškai atlyginus materialinę žalą, atsižvelgus į aplinkybes ir atleisti nuo bausmės; taip pat mažinti laisvės atėmimo laiką, ilginant teisių suvaržymo laikotarpį (pvz., kyšininkavimo atveju, ilgesniam laikui apribojus galimybę eiti ankstesnes pareigas, mažinsime ir recidyvo galimybę);


- išvengti bylų nagrinėjimo vilkinimo bei neobjektyvumo;


- sureglamentuoti kardomojo kalinimo taikymo normas ir užkirsti kelią savivalei;


- kaltininką ne tik izoliuoti nuo visuomenės, bet ir socialiai jį integruoti;


- plačiau ir efektyviau taikyti pataisos kaip baudžiamosios teisės dalies sistemą, naudojant būtinas kontrolės priemones, tinkamą priežiūrą, efektyvias programas ir kt.;


- plačiau taikyti alternatyvias laisvės atėmimo bausmes: viešuosius darbus, baudas, materialinės žalos pašalinimą, turto konfiskavimą, teisių atėmimą dirbti tam tikrą darbą ar užsiiminėti tam tikra veikla bei kitus draudimus, apribojimus ar įpareigojimus – fiziniams asmenims, baudas, veiklos apribojimus, likvidavimą – juridiniams asmenims, taip pat lygtinį nuteisimą (probaciją);


- nepilnamečiams baudžiamąją atsakomybę taikyti kaip kraštutinę priemonę, didinant resocializacijos bei adaptacijos visuomenėje galimybes;


- nusikaltimų sumažinimo siekti plečiant prevencinį darbą, stiprinant prevencijos struktūras: revizijos, kontrolės, audito, socialinės paramos ir kitas priemones, užtikrinti prevencijos sistemos ryšius ir atitinkamo pobūdžio priemones valstybės, savivaldybių ir individualiame lygiuose;


- sukurti ir stiprinti informacinę-analitinę bei mokslinę-metodinę prevencijos sistemą;


- plėsti prevencinį darbą finansinėje, ekonominėje bei privatizacijos srityse, ardyti nusikaltėlių ekonominį potencialą ir struktūras;


- užkirsti kelią teisėtvarkos ir kitų valstybės pareigūnų galimiems ryšiams su nusikalstamomis bei korupcinėmis struktūromis, prie Valstybės saugumo departamento įkurti imuniteto tarnybą;


- skirti tinkamą dėmesį kriminologijos mokslui ir jo prognostinei funkcijai;

- stiprinti ir gerinti liudytojų bei nukentėjusių apsaugą nuo nusikalstamo pasaulio poveikio;


- įgyvendinti priemonių sistemą nusikaltimo aukoms padėti: priimti pagalbos nusikaltimo aukoms įstatymą, įkurti pagalbos nusikaltimo aukoms fondą (į jį privaloma tvarka pinigus turėtų įnešti tiek fiziniai, tiek juridiniai asmenys, padarę turtinius nusikaltimus), paruošti duomenų bazę apie nusikaltimų aukas ir jiems padarytą materialinę, fizinę, psichinę, moralinę žalą ir užtikrinti reabilitaciją, remti viktimologinius tyrimus;


- būtina organizuoti darbuotojų (teisėjų, prokurorų, tardytojų, socialinių ir kt. darbuotojų) kvalifikacijos kėlimą ir jų mokymą, rūpintis naujų specialistų ruošimu ir jų išsimokslinimo kokybe;

- tardytojai privalo turėti aukštąjį teisinį išsilavinimą.

Akivaizdu, kad norint pasiekti teigiamų rezultatų būtinas visų valstybės institucijų glaudus bendradarbiavimas, o visų pirma – Vidaus reikalų ministerijos, Teisingumo ministerijos, prokuratūros ir saugumo departamento. Ne visus teisėtvarkos klausimus galime išspręsti savo šalies pastangomis, todėl privalome plėsti ne tik kaimyninius, bet ir tarptautinius ryšius, kooperavimą bei koordinavimą.

Vis daugiau dėmesio turime skirti mokslinių tyrimų rezultatams, programų sudarymui ir jų realizavimui, mokslinių  teorinių bei metodinių prielaidų tolesniam rengimui, siekiant sukurti ir įgyvendinti  nusikalstamumo kontrolės ir prevencijos nacionalinę sistemą.

ŽEMĖS ŪKIS

Esama padėtis

1999 metų pradžioje Lietuvoje buvo 201 tūkstantis privačių žemės ūkių. Daugiau kaip 327 tūkstančių kaime gyvenančių šeimų turi 2 – 3 ha asmeninio ūkio žemės sklypus. Kaimo vietovėje gyvena 31,8 procento šalies gyventojų. Žemės ūkio, miškininkystės ir medžioklės sektoriuje sukuriama apie 9% bendro vidinio produkto.

Žemės ūkio pagrindinės problemos

1. Nebaigta žemės ūkio reforma, nėra žemės ūkio rinkos, o tai neskatina kurtis optimaliems ūkiams. 

2. Dėl aukštos gamybos savikainos žemas žemės ūkio ir maisto pramonės produktų konkurencingumas.

3. Labai menka gamintojų bei perdirbėjų kooperacija taip pat mažina jų gaminių konkurencingumą.

4. Mažiems ūkiams sunku įsigyti žemės ūkio technikos, jos trūksta įdirbant  žemę.

5. Dėl Rusijos krizės prarastos Rytų rinkos, o naujos ieškomos sunkiai.

6. Dėl pradinio kapitalo stokos ir didelių palūkanų nėra galimybės plėtoti ne žemės ūkio veiklą kaime.

7. Netinkamai normatyviniais aktais sureguliuoti santykiai tarp žemės ūkio produktų gamintojų ir perdirbėjų, o tai leidžia pastariesiems laiku neatsiskaityti už supirktą produkciją.

8. Demografiniai procesai daro įtaką kaimo žmonių senėjimui.

9. Nesprendžiamos kaimo žmonių socialinės problemos.

Socialdemokratų  žemės ūkio politikos tikslai

1. Sukurti pakankamai konkurencingą žemės ūkį, modernizuojant ir techniškai jį pertvarkant, skatinant inovacijų diegimą, mažinant gamybos kaštus. Tai leistų Lietuvos gyventojams apsirūpinti ekologiškai švariais, geros kokybės Lietuvoje pagamintais pagrindiniais žemės ūkio produktais.

2. Su valstybės pagalba plėtoti žemės ūkio produkcijos eksportą, ieškoti naujų rinkų šiai produkcijai realizuoti.

3. Valstybės ekonominio reguliavimo priemonėmis siekti žmonių, dirbančių žemės ūkyje bei jo infrastruktūrose, optimalaus skaičiaus, sudaryti sąlygas ūkių transformavimuisi, su valstybės pagalba spręsti kaimo socialinius reikalus.

4. Įgyvendinti integruotą kaimo plėtros politiką, nukreiptą į darbo vietų, nesusijusių su žemės ūkiu, kūrimą, smulkaus ir vidutinio verslo, agroturizmo vystymą  kaime.

5. Kylant žemės ūkio sferos našumui, keičiantis jo infrastruktūrai, gerinti aplinkosaugą, maksimaliai išsaugant Lietuvos kraštovaizdį bei gerą gamtinę aplinką.

Priemonės šiems tikslams pasiekti

1. Kuo greičiau užbaigti žemės ūkio reformą, tuo pačiu sukurti žemės rinką, sutvarkyti žemės registrą.

2. Rinkos paieškos turi būti valstybės institucijų rūpestis.

3. Ruošti žemės ūkio infrastruktūrą harmoningam įsiliejimui į Europos Sąjungą, atitinkamai transformuoti bendro naudojimo objektų statybą ir rekonstrukciją.

4. Kurti specializuotus ūkius, galinčius konkuruoti ES rinkose, juos iš dalies finansuoti, teikti lengvatinius kreditus.

5. Modernizuoti Nacionalinę veterinarijos laboratoriją, siekiant jai suteikti ES akreditaciją.

6. Subsidijuoti besikuriančius ūkininkus, kad jie galėtų įsigyti žemės ūkio technikos, įrangos, pastatų, žemės, veislinių gyvulių, augalų sėklos.

7. Kurti kooperatyvus visose gamybos, perdirbimo, prekybos srityse. Pertvarkyti įstatyminę normatyvinę bazę, kad atsirastų kuo geresnės kooperavimosi sąlygos.

8. Valstybės reguliavimo priemonėmis užtikrinti perteklinės produkcijos supirkimą optimaliomis kainomis. Taip pat reguliuoti žemės ūkio produkcijos gamybą. Skatinant arba neskatinant atskirų šakų gamybą, vadovautis rinkotyros rezultatais.

9. Parengti perspektyviausių žemės ūkio šakų išdėstymo schemas regioniniu principu ir rekomenduoti jas tolesnei ūkininkų veiklai. Ekonominėmis priemonėmis skatinti neperspektyvios žemės ūkio paskirties žemės paskirties kaitą ( žemės užsodinimą mišku ir kt.).

10. Sureguliuoti žemės ūkio produkcijos gamybos bei perdirbimo subsidijavimo tvarką, pereinant prie tiesioginio ūkininkų subsidijavimo.

11. Ekonominėmis priemonėmis skatinti alternatyvių kaimo verslų, tokių kaip miškininkystė, žuvininkystė, bitininkystė, bei paslaugų sferos plėtrą ir kt.

12. Pripažintomis ekonominėmis reguliavimo priemonėmis tarptautiniu mastu ginti savo vidaus rinką nuo blogos kokybės arba labai subsidijuojamų produktų importo.

13. Pereinamuoju laikotarpiu seniūnijų bazėje kurti valstybės remiamus technikos parkus įdirbti mažažemių, pensininkų bei sodybinių sklypų savininkų žemę priimtinomis kainomis.

14. Peržiūrėti melioracijos programas, įvertinti jų tikslingumą, taip pat užtikrinti reikalingų melioracijos įrenginių statybos bei priežiūros finansavimą.

15. Efektyviau panaudoti savo valstybės žemės ūkio mokslo potencialą, plėtoti mokslinius tyrimus didinant finansavimą, modernizuoti žemės ūkio aukštųjų ir kitų mokyklų materialinę bazę, užtikrinti žemės ūkio sferos mokslinių tyrimų nenutrūkstamumą.

16. Socialinėje sferoje remti tik socialiai pažeidžiamus kaimo gyventojus.

17. Ypatingą dėmesį atkreipti į aplinkosaugą, skatinti aplinką tausojantį ūkininkavimą, miškų būklės  kontrolę.

18. Aktyviai dalyvauti specialioje pasirengimo stoti į Europos Sąjungą programoje žemės ūkio ir kaimo plėtrai (SAPARD). Sudaryti konkrečių priemonių planus įsisavinant Lietuvai skiriamus finansinius išteklius, atkreipiant ypatingą dėmesį į konkrečių kaimo vystymo projektų rengimą. Valstybės institucijų jėgomis skatinti potencialių  privačių programos dalyvių iniciatyvą.

19. Lietuvos partija “Socialdemokratija 2000” savo veikloje remsis 2000 m. rugpjūčio 23 d. su Lietuvos Respublikos Žemės ūkio rūmais pasirašytu susitarimu ir jame išdėstytomis žemės ūkio ir kaimo plėtros nuostatomis formuojant ilgalaikę žemės ūkio politiką. 
MIŠKŲ ŪKIS

Esamos problemos:


1. Nesprendžiami smulkios medienos ir technologinių malkų perdirbimo Lietuvoje klausimai.


2. Nepriimtos Miškų įstatymo pataisos dėl kompleksinio ūkio plėtojimo.


3. Nesprendžiamas klausimas dėl privačių miškų tarnybos finansavimo.

Tikslai:


1. Atskirti valstybinį miškų valdymą nuo privataus miškų valdymo.


2. Kuo skubiau užbaigti miškų grąžinimą buvusiems savininkams, tačiau valstybinės reikšmės miškai negali būti naudojami kompensacijai už nekilnojamąjį turtą, privatizuojami arba nuomojami Lietuvos ir užsienio įmonėms.


3. Miškų didinimo programą nuosekliai finansuoti iš valstybės biudžeto.


4. Valstybinius miškus turto patikėjimo teise turi valdyti ir juose kompleksiškai ūkininkauti valstybės įmonės (miškų urėdija).

Priemonės tikslams pasiekti:


1. Priimti Miškų įstatymo pataisas dėl kompleksinio ūkio valdymo.


2. Respublikoje kurti arba atgaivinti buvusią smulkios medienos ir technologinių malkų perdirbimo pramonę.


3. Sukurti mokesčių sistemą, kuri užtikrintų privačių miškų tarnybos finansavimą iš valstybės biudžeto.

TERITORIJOS PLANAVIMAS IR STATYBA

Esamos negerovės:

Biurokratinės kliūtys statyti, plėsti ir rekonstruoti pastatus. Tai stabdo statybą ir mažina jos apimtis.

Gyventojų poilsio vietų, priemiesčių miškų, upių ir ežerų pakrančių, slėnių šlaitų chaotiškas užstatymas.

Statybos sklypų skirstymas pagal pažintis ir privilegijas.

Nepakankama tinkamų statybos sklypų pasiūla, miestų inžinerinės infrastruktūros atsilikimas nuo statybos poreikių. Tai didina statybos sklypų kainą, jie tampa neprieinami platesniam gyventojų sluoksniui.

Nyksta kultūros paveldas, paminklotvarkos sąlygos gali būti perkamos ir parduodamos.

Savivaldybių lėšos daugiausiai eikvojamos plačios apimties paruošiamiesiems planavimo darbams (bendrajam ir specialiajam planavimui), tačiau galutinių, privačias statybas reglamentuojančių planų savivaldybės beveik nerengia. Parengti statybos reglamentą detaliojo plano pavidalu privačiame sklype dažniausiai nurodoma pačiam sklypo savininkui savo lėšomis. Taigi teritorijos planavimas neatlieka savo visuomeninės funkcijos.

Formalus visuomenės informavimas apie rengiamus teritorijos detalius planus. Piliečiai neturi teisinio poveikio priemonių jų gyvenimo sąlygų planavimui.

Nepriimtos priemonės objektyviai įvertinti nekilnojamą turtą atsiskaitymuose tarp privačių asmenų ir valstybės arba savivaldybės. Nekilnojamo turto savininkai neretai siekia nepelnytai didelio atlyginimo už visuomenės reikmėms planuojamą jų nuosavybę ir tokiu būdu stabdo miesto statybos planų įgyvendinimą.

Gyvenimo sąlygų kokybės skirtumai tarp miesto ir kaimo, centro ir periferijos, atskirų miesto rajonų, atskirų šalies regionų.

Mes siekiame aiškiai atskirti visuomeninį ir privatų žemės naudojimo planavimą, privačius žemės naudojimo tikslus koordinuoti visuomeninės planavimo teisės priemonėmis, skatinti piliečių ir privačių žemės savininkų bei naudotojų iniciatyvą, kuri demokratiškai valdomoje rinkos ūkio sistemoje teiktų maksimalios visuotinės naudos. 

Mes siūlome:

1. Valstybė ir savivaldybės turėtų reguliuoti privačią statybos laisvę tik oficialiai išleistomis normomis ir taisyklėmis bei savivaldybių iš anksto parengtais ir paskelbtais savivaldybės teritorijos dalių detaliaisiais planais. Detaliųjų planų rengimo būtinumą turėtų nustatyti pati savivaldybė.

2. Valstybės ir savivaldybės įstaigų papildomai teikiami leidimai ir specialios sąlygos projektuoti privatų sklypą, statyti ir rekonstruoti pastatą turėtų būti neteisėti.

3. Statybos projektų derinimą ir ekspertizę pavesti vienintelei priežiūros įstaigai – valstybinei statybos inspekcijai (jos skyriams savivaldybėse). Jinai patikrintų projektų atitikimą visoms normoms ir taisyklėms bei detaliesiems planams. Kitoms valstybės įstaigoms ir savivaldybėms uždrausti papildomai derinti ir tvirtinti statybos projektus.

4. Nustatyti, kad piliečių pareikštas nuomones apie savivaldybės teritorijos dalių planų projektus tiesiogiai apsvarsto ir įvertina savivaldybės taryba.

5. Patikslinti, kad miestų, apskričių ir Lietuvos Respublikos bendrieji planai bei įvairūs specialieji planai yra pasiruošimo statybos valdymui planai ir privačiam asmeniui neturi teisinės galios. Tačiau miesto dalių statybos detalieji planai yra privalomi kiekvienam statytojui kaip vietos įstatymas ir jų užsakovas gali būti tik savivaldybė, bet ne privatus asmuo. 

6. Plėtoti tvarkingą miestų statybą, šiuo tikslu pertvarkant privačių sklypų plotus ir ribas. Perimti pažangias Vakarų Europos miestų žemėtvarkos nuostatas, kurios buvo pritaikytos Lietuvoje, 1938 m. priėmus Miestų žemių tvarkymo įstatymą. Pagal detaliuosius planus rengti atskirus žemėtvarkos projektus, skaičiuojant pertvarkytų žemės sklypų vertės pokyčius, viešai svarstant ir prireikus atlyginant savininkams.

7. Sutvarkyti žemės turto apskaitą. Parengti, kasmet atnaujinti ir skelbti kiekvienos savivaldybės žemės vertės rinkoje žemėlapį. Valstybinės žemės pardavimą ir privačios žemės išpirkimą visuomenės reikmėms perduoti spręsti savivaldybių taryboms, vadovaujantis rinkos verte. Atsisakyti žemės sklypų skirstymo komisijų.

8. Jaunoms šeimoms nemokamai suteikti dalį žemės sklypų gyvenamiesiems namams statyti ir juos paskirstyti burtų keliu.

9. Daugiabučių gyvenamųjų namų gyventojams, pageidaujantiems užsiimti sodininkyste kaip sveikatingumo priemone, skirti naudoti greta esančios laisvos žemės.


10. Įpareigoti savivaldybes aprūpinti naujus statybos plotus būtinais inžineriniais tinklais, nustatant statytojams prisijungimo mokestį. Parengti prisijungimo mokesčio skaičiavimo metodiką, padengiant statytojams dalį prisijungimo išlaidų.

11. Padaryti skaidrų valstybės finansinės paramos, skirtos nekilnojamųjų kultūros vertybių savininkams ir naudotojams, mechanizmą.

12. Sumažinti miesto ir kaimo bei atskirų regionų gyvenimo sąlygų kokybės skirtumus, planuojant valstybės investicijas į susisiekimo ir gyventojų aprūpinimo infrastruktūrą.

13. Parengti naują teritorijos planavimo įstatymą bei kitų teisės aktų pataisas aukščiau išdėstytais atžvilgiais.

14. Įkurti valstybinį teritorijos planavimo institutą vykdyti valstybinius teritorijos planavimo, normų ir taisyklių rengimo užsakymus, kurie dabar sutartinėmis kainomis perduodami privačioms bendrovėms.
APLINKOS APSAUGA


Mums svarbu, kad ateities kartoms būtų užtikrintos sveiko gyvenimo sąlygos. Todėl reikia, kad Lietuvos ūkis specializuotųsi ekologiškai neagresyvioje gamyboje, kontroliuotų oro, vandens, dirvožemio, grunto ir kitų dangų taršą, nustatytų mokėjimus už taršą ne tik stacionariems, bet ir mobiliems taršos šaltiniams.


1. Sukursime ekonominį mechanizmą, kuris skatintų taupiai naudoti šalies gamtos išteklius, diegti mažai medžiagų ir energijos reikalaujančias bei atliekas perdirbančias technologijas, investuoti į aplinkos apsaugą.


2. Lietuvoje turi būti užtikrintas nepriekaištingas atliekų tvarkymas. Bet ekologiškai protingas ir efektyvus dabarties ir ateities atliekų tvarkymas neturi būti sunki našta mūsų piliečiams, mokesčių mokėtojams, todėl jau dabar yra svarbu šias problemas spręsti nedelsiant, panaudojant naujausias atliekų tvarkymo technologijas ir koncepcijas.


3. Apgyvendinant naujas teritorijas didesnis dėmesys turi būti skiriamas sanavimui ir namų statybai jau esančiose gyvenvietėse. Privalu sumažinti žemės ūkio naudmenų bei gamtinių draustinių užstatymą.


4. Energetikos politikoje didžiausią dėmesį reiktų skirti pirminio energijos sunaudojimo mažinimui, racionaliam energijos panaudojimui ir jos taupymui. Skatinti regeneratyvių energijos šaltinių kūrimą. Būtina skatinti energijos ūkio decentralizaciją ir elektrinėse derinti elektros ir šilumos gamybą. Sukurti teisines sąlygas miesto, gyvenviečių elektrinių stiprinimui. Ekologinių požiūriu veiksmingų elementų įvedimas į mokesčių sistemą, ypač siekiant mažinti pirminį energijos sunaudojimą, yra neišvengiamas.


5. Miestuose pagrindinis aplinkos teršėjas – autotransportas, todėl tikslinga pagrindinius autotransporto srautus nukreipti keliais su triukšmo ir taršos sklaidą ribojančia įranga (ekranais). Miestuose, ypač centruose, išorinėse dalyse, gyvenamose zonose svarbu riboti autotransporto eismą, suteikti prioritetą visuomeniniam transportui, ypač elektra varomam transportui.

SAVIVALDA

Mes esame partija, stebinti ir analizuojanti visuomenės vystymosi tendencijas ne tik Lietuvoje, bet ir pasaulyje. Ypač domimasi tuo, kaip savivaldos plėtojimo klausimais dirba broliškos ir giminingos partijos Vakarų Europoje, kur jų praktinio darbo valdžioje patirtis jau peržengė antrojo amžiaus ribą.

Mes, nuosekliai tęsdami savo įsipareigojimus rinkėjams, išdėstytus ankstesnėse rinkimų programose, esame ne tik parlamentinė, bet ir savivaldybių - vietinės valdžios partija. Jau ištisą dešimtmetį partijos nariai aktyviai dirba ir kaupia patirtį vietos savivaldos organuose, aiškiai suprasdami savo vaidmenį ir atsakomybę - socialdemokratai atėję į valdžią jau Lietuvoje turės aiškią savivaldos plėtojimo viziją ir problemų, kurias reikia spręsti nedelsiant, sąrašą bei jų sprendimo kelius.

Esama padėtis

Dešimtmečio darbo savivaldos organuose patirtis aiškiai suformavo nuomonę, kad šiandieną savivalda Lietuvoje yra nepilnavertė, - jaučiamas akivaizdus centrinės valdžios diktatas savivaldybių žemės nuosavybės, jų turto, vietinio biudžeto, t.y. savarankiškos politikos formavimo klausimais. O tai yra trys banginiai, lemiantys tikrąją savivaldos esmę, kurios iki šiol nesugebėjo suvokti ir įprasminti nė viena valdžioje buvusi politinė jėga.

Iki šiol egzistuojantis Vietos savivaldos įstatymas daugiau įprasmina išorinę (parodomąją) savivaldos formą (rinkimai, vietinės valdžios formavimo procesas, smulkių einamųjų klausimų sprendimas ir t.t.), tačiau pati forma nėra pripildyta turinio (teisės spręsti esminius ir pagrindinius visoms savivaldybėms klausimus - žemė, turtas, nuosavas biudžetas).

Įgyvendinti tikrąją savivaldą trukdo ir aibė kitų problemų, kurių sprendimas šiandien yra ministerijų, Vyriausybės ir Seimo kompetencijoje: neaiškūs administracinio padalijimo ir naujų savivaldybių Lietuvoje kūrimo reformos pabaigos terminai, niekaip neišsprendžiama lengvatų teikimo keleiviams ir vežėjų dotavimo savivaldybėse problema, neaptartas savivaldybių policijos kūrimo klausimas, nedrįstama savivaldybėms perduoti visų rūšių inspektavimo kompetencijos,  nėra subalansuoti santykiai su apskritimis, silpnai ir neproduktyviai dirba Savivaldybių asociacija ir t.t.

Mes, eilinį kartą patvirtindami vieną iš pagrindinių savo programinių teiginių - integracijos į Europos Sąjungą nuostatą,- visiškai pritariame šios kolektyvinės organizacijos idėjai savivaldos lygmenyje. “Klausimai, kuriuos gali išspręsti pati visuomenė, turi būti paimti iš centrinės valdžios ir perduoti visuomenės kompetencijai” - tai vienas iš esminių Europos Sąjungos reikalavimų, susijusių su įstojimu į ES.

Laikydami šį teiginį mūsų  rinkiminės programos SAVIVALDOS dalies  kertiniu akmeniu, mes siūlome :
1. siekiant vystyti ir plėsti savivaldą vietose, palaipsniui atsisakyti apskričių, kaip aukštesniųjų administracinių teritorinių vienetų;

2. įvertinus šalies ekonomines galimybes ir atsižvelgus į regionų gyventojų nuomonę, nustatyti aiškius administracinės reformos ir naujų savivaldybių sukūrimo terminus;

3. peržiūrėti vietinio biudžeto formavimo principus, plėtojant savivaldybių galimybes vietinio biudžeto  sudaryme;

4. peržiūrėti centrinės valdžios (apskrities) ir savivaldybių santykius, subalansuojant juos pagal kompetencijos galias bei nustatant konkrečias jų atsakomybės ribas  ir kontrolės funkcijas;

5. iki naujo šaukimo Seimo kadencijos pabaigos patobulinti Vietos savivaldos įstatymą, atskirai numatant savivaldybių žemės nuosavybės, jų turto klausimus bei veiklos sričių inspektavimą perduoti iš centrinės - vietinės valdžios kompetencijai; 
6. iki naujo šaukimo Seimo kadencijos vidurio priimti Vietos savivaldos įstatymo pataisas dėl: 

6.1. savivaldos tarybų kadencijos trukmės padidinimo iki 4 metų;

6.2. tiesioginių seniūno rinkimų kaimo vietovėse, kuriuos skelbtų vietiniai merai;

6.3. mero, jo pavaduotojų ir valdybos narių  įdarbinimo sąlygų bei jų ir

tarybų narių darbo apmokėjimo tvarkos;


6.4. teisės skirti savivaldybės kontrolierių tik pagal opozicinių partijų siūlymą;

6.5. nuostatos panaikinimo, kad tarybos komitetų pasiūlymai yra tik  rekomendacinio pobūdžio, įtvirtinant, jog tarybos komitetų sprendimai yra privalomai svarstomi tarybos posėdžiuose;

7. iki Seimo kadencijos pabaigos realiai sukurti policijos padalinius, tiesiogiai pavaldžius vietinėms taryboms ir merams;

8. vystant savivaldą ir siekiant pritraukti gyventojus aktyviau dalyvauti gyvenamosios vietos klausimų sprendime iki 2002 metų (imtinai)  priimti Gyventojų vietinių apklausų (mini-referendumų) savivaldybėse įstatymą;

9. sutvarkyti savivaldybių visuomeninio transporto finansavimą, dotuojant ne vežėjus, o gyventojus (keleivius), turinčius įstatymais nustatytas lengvatas. Mažinti lengvatininkų skaičių;

10. praplėsti Savivaldybių asociacijos veiklos apimtis, suteikiant jai teisę atlikti centralizuoto savivaldybių darbdavio funkcijas - pasirašyti kolektyvinius susitarimus su savivaldybių įmonių profesinėmis sąjungomis pagal atskiras veiklos rūšis;

11. eksperimento tvarka paruošti Laikinąjį sostinės įstatymą.

SVEIKATOS POLITIKA 

Ruošiant sveikatos reformą Lietuvoje buvo paruošti ir priimti pagrindiniai Lietuvos sveikatos politikos dokumentai, kurie atspindėjo  aukšto mokslinio lygio sveikatos politikos ambicijas, tačiau nebuvo paremti pakankama vykstančių reiškinių praktika, o jų įgyvendinimas netapo vykdomosios valdžios realiu prioritetu. Reforma buvo vykdoma deklaratyviai, nenuosekliai ir nekompetentingai. Praktiškai žmonių gyvenimui tai atsiliepė  paslaugų prieinamumo sumažėjimu. Praktiniai sveikatos reformos dokumentai nėra pakankamai konkretūs, o jų  finansavimo priemonės nėra nei nuoseklios, nei skaidrios;  vis nesibaigia diskusijos dėl tolesnio gydymo įstaigų pavaldumo ir net jų likimo, lėšos sveikatos priežiūros paslaugoms apmokėti skiriamos nepamatuotai  ir neracionaliai. 

LR vyriausybė vykdo sveikatos reformą,  neužtikrindama visų būtinųjų valstybės funkcijų sveikatos sektoriuje. Nėra nuolatinio sveikatos sistemos planavimo struktūrų, įvykdytas dirbtinis sistemos suskaidymas į asmens ir visuomenės sveikatos priežiūrą, kuris ypač žalingai pasireiškia pirminiame ir tarpsektoriniame lygyje. Nėra griežtai nustatytų prioritetų sveikatos priežiūros įstaigose.

Medikų atlyginimo politika tęsiama, ignoruojant ne tik medikų interesus, bet ir neatsižvelgiant į medikų ir pacientų natūraliai susiklosčiusius santykius.  Ši viešai praktikuojama veidmainystė žlugdo galimybes civilizuotai reguliuoti medicinos paslaugų teikėjo ir gavėjo santykius bei sudaro piktnaudžiavimo sąlygas. Atlyginimas sveikatos priežiūros darbuotojams kiekvienoje gydymo įstaigoje  nustatomas vis kitaip, daug kur neatsižvelgiant į realią darbo apimtį, ir neskatina dirbti geriau ir intensyviau. Nėra vieningos atlyginimų apskaičiavimo metodikos ir principų visose Respublikos gydymo įstaigose. Lengvatos vaistams pirkti nesusietos su realiomis lėšomis, skirtomis tam realizuoti. 

Sveikatos priežiūrai ir ypač jos reformai būtinas atitinkamas mokslinis pagrindimas  ir personalo paruošimas. Jis šiuo metu nėra lygia greta stiprinamas, o praktinės visuomenės sveikatos priežiūros įstaigų  veikla neleistinai sustabdyta.

Postūmį sveikatos priežiūros sektoriuje galėjo padaryti šalies ir Europos Sąjungos reikalavimų suderinimo būtinybė. Deja, nacionalinėje Europos integracijos politikoje šis sektorius yra silpniausias. Tūkstančių harmonizuotinų dokumentų pertvarkymas nelaikomas poreikiu. Sveikatos sistemos aproksimacijos programa nebuvo parengta, o skelbiamos priemonės vadintinos imitacija. 

Sveikata negali būti užtikrinama vien medikų pastangomis, todėl sveikatos saugą ir stiprinimą turi vykdyti visa vyriausybė, ypač švietimo, aplinkosaugos ir ūkio žinybos.  

Mes palaikome Jungtinių Tautų Organizacijos, Pasaulio Sveikatos Organizacijos ir Pasaulinio Banko pozicijas, iš esmės atitinkančias socialdemokratines nuostatas, užtikrinančias priimtiną socialinio teisingumo ir rinkos principų balansą, besiremiantį solidarumo, lygių galimybių, bendruomeninio susitarimo ir poveikio principais.  Lietuvoje šie principai buvo pripažinti ir įdiegti, pradedant Konstitucija.

Norint Lietuvoje priimtinu ir efektyviu būdu vykdyti sveikatos reformą, nebeužtenka esančių priemonių.  Būtina:
1. Peržiūrėti ir sujungti siauros kompetencijos asmens ir visuomenės sveikatos priežiūros įstaigų pajėgas, kad būtų parengta sveikatos išteklių stiprinimo programa sistemos reformai, įtraukiant ir teisės norminius aktus, ir jų visapusiško įgyvendinimo priemones: personalą, struktūras ir infrastruktūrą. 

 
2. Sutvarkant Lietuvos sveikatos sistemą, būtina adekvačiai subalansuoti medikų ir jų pacientų interesus, užtikrinant:

- priimtiną medikų atlyginimą ir socialines garantijas, kad būtų mokama ne už gydytų ligonių skaičių, o už išgydytą susirgimą, apskaičiavus jo gydymo kaštus. Visose Respublikos sveikatos priežiūros įstaigose atlyginimai būtų skaičiuojami pagal vieną metodiką, kurioje būtų atsižvelgta į faktiškai atlikto darbo apimtį ir kokybę; 

· pacientų informuotumą jiems teikiamų paslaugų klausimais ir pagarbą jų poreikiams;

· LR Konstitucijos teikiamas sveikatos paslaugų ir vaistų prieinamumo garantijas; 

- įteisinti atsakomybę ir kompensacijas už žalą sveikatai dėl blogo gydymo, aplinkos kenksmingos įtakos ar informacijos apie ją nebuvimo. Kiekvieną žmogų būtina suinteresuoti saugoti ir stiprinti savo sveikatą. Gerinti profesinės sveikatos ir saugos darbe normas; 

 
- papildoma parama labiausiai pažeidžiamoms piliečių grupėms; pagal esamas respublikinio biudžeto galimybes būtų paskirtas lėšų limitas kiekvienam socialiai remtinam piliečiui metams.

3. Atstatyti visą sveikatos priežiūros veiklos rūšių spektrą, pradedant nuo sveikatos reikalų tvarkymo ir baigiant asmens sveikatos atstatymu.  Pirminio, antrinio ir tretinio lygio įstaigos turi būti organizuojamos ne dėl medikų pajamų didinimo, o dėl prieinamumo pacientui. Sveikatos ir socialinių žinybų skirtumai neturi tapti kliūtimi sukurti integruotai socialinių-medicininių paslaugų sistemai, pradedant nuo patarimo sveikam žmogui, o baigiant paguoda beviltiškai sergančiam.

4. Pirminės sveikatos priežiūros grandžiai būtų nustatyti realūs prioritetai ir lėšos jiems  realizuoti, bendros praktikos gydytojų ruošimas taptų realiai prioritetine sritimi ir būtų skirtos lėšos jų darbo kabinetams įrengti. Antrinės sveikatos priežiūros grandies įstaigos besąlygiškai pasiliktų pavaldžios savivaldybėms; nebūtų privatizuojamas dabar veikiančios sveikatos priežiūros įstaigos, būtų skiriami lengvatiniai kreditai naujoms įstaigoms įkurti.

5. Atvirai ir nešališkai išspręsti medikų atlyginimų klausimą, legalizuojant ir sureguliuojant visas pacientų įmokas už paslaugas bei užtikrinant sveikatos draudimo sistemos skaidrumą bei atitiktį paskirčiai. 

6. Iš esmės reformuoti sveikatos priežiūros specialistų ir mokslinių tyrimų planavimą.  Rengiant tarpuniversitetines programas, mes sieksime, kad jos atitiktų reformos reikmes, o ne akademinių biurokratų inerciją. Šios programos turi būti nukreiptos visų pirma vyraujančiai ideologijai pakeisti ir nesamų, bet būtinų sveikatos sistemos dalių funkcionavimui užtikrinti, pvz., sveikatos planavimo ir sistemų analizės. 

7. Nedelsiant kompensuoti išteklių trūkumą sveikatos sistemos aproksimacijos srityje, stiprinant struktūras ir keičiant prioritetus ir šalies biudžete, ir derybose su Europos Sąjunga.  

8. Lietuvos valstybė turi įgyvendinti sveikos visuomenės politiką. Vyriausybė turi nuolat nustatinėti vykdomos politikos įtaką sveikatai ir informuoti apie rezultatus šalies gyventojus. Visuomenė turi žinoti apie visus jos sveikatai kenkiančius veiksnius, net jei tai atrodytų politiškai ar ekonomiškai nuostolinga. Sieksime įdiegti sveikatos ugdymą ir mokymą ikimokyklinėse įstaigose, gerinti suaugusiųjų informuotumą sveikatos klausimais. Lietuvoje būtina plėtoti sveikatos verslą - sveikų maisto produktų ir sporto įrengimų gamybą, sporto bazes naudoti pagal paskirtį, riboti sveikatai žalingą gamybinę veiklą. 

KULTŪRA

Lietuvos partijos “Socialdemokratija 2000” nariai tiki, kad tikrasis progresas prasideda nuo žmogaus dvasinio tobulėjimo, o tautos dvasinės pažangos kūrimas yra tikrosios kultūros išraiška ir pirmutinis, svarbiausias valstybės uždavinys. Deja, praktiškai kultūra nelaikoma Lietuvos valstybės politinės ir ekonominės raidos strateginiu prioritetu. Šiandien neužtikrintas lygiavertis ir integralus kultūros vaidmuo krašto ekonominėje bei socialinėje plėtroje. Nuolatinis lėšų kultūrai mažinimas, taupymas kultūros sąskaita pasiekė kritinę ribą.

Esame tikri, kad taupymas kultūros sąskaita yra grubi klaida, kuri gali skaudžiai atsiliepti mūsų valstybingumui.

Mūsų tauta jau daug šimtmečių saugo savo kultūrą, praradusi vėl kuria valstybingumą, kuris atkuriamas ir palaikomas iš tautos gelmėje glūdinčių galių. Pati valstybė yra tautos ypatingas gyvavimo būdas, savasties suvokimas. Tačiau istoriškai kintanti valstybė ir tauta – ne lygiaverčiai reiškiniai. Tautinė savimonė yra ne mažiau svarbi už patį valstybingumą. Mes lietuviai, kaip ir kitos tautos, esam patyrę – tauta gali išgyventi ir be valstybės. Nacionalinė kultūra – tai nuolatinis vyksmas, formuojantis tautą, darantis ją dvasingą, laisvą ir kūrybingą, siekiant ir saugant savo didžiausią pasiekimą – valstybingumą. Tam, kad stiprėtų mūsų valstybė, dvasiškai tobulėtų visuomenė – būtina kalbėti apie mažai tautai teisingą prioritetų paskirstymą. Turime pripažinti tautinių ir valstybinių idealų prioritetą. Mes už patriotizmą, bet griežtai pasisakome prieš nacionalizmą, kuris mirtinai pavojingas Lietuvos valstybingumui.

Besiruošiant stoti į Europos Sąjungą, Lietuvoje matome abejingus, neveiksmingus visuomeninius institutus. Be jų kontrolės, valstybinės institucijos kartais visiškai neatlieka savo užduoties, pavyzdžiui, Kultūros ministerija nekoordinuoja, nekontroliuoja renginių, dažnai neaiškiais kriterijais skirsto lėšas, iš biudžeto išlaikomos įstaigos neskelbia visuomenei ataskaitų apie projektų bei renginių kaštus. 

1. Siūlome įtraukti visuomenines institucijas į kultūros planavimą bei vertinimą, tolimesnės ilgalaikės strategijos, puoselėjant nacionalinę kultūrą, parengimą.  

 
2. Būtina sustabdyti kultūros finansavimo mažėjimą, o taupymą vykdyti radikaliai mažinant valdininkijos skaičių. 

3. Įtraukti kultūros puoselėjimą  į privalomąsias savivaldybių funkcijas.
4. Reikalingas labdaros įstatymas, skatinantis investicijas į paveldą, įvairias meno inovacijas, visuomeninių organizacijų veiklą.

5. Siūlome neapmokestinti nekilnojamojo turto mokesčiu menininkams priklausančių dirbtuvių.

 
6. Mes prieš kultūros įstaigų privatizavimą.

7. Prieš masinės kultūros dominavimą. 

8. Už lygiavertį liaudies ir akademinių menų finansavimą. 

ŠVIETIMO IR MOKSLO POLITIKA


Šiuo metu, vykdant antrąjį reformos etapą, matome nemažai trūkumų, kuriuos būtina įveikti. Mokyklos mokymo plano sudarymo pagrindinis kriterijus dažniausiai būna mokytojo krūvis, o ne mokinio poreikiai ir interesai, ugdymo turinys per mažai individualizuojamas ir integruojamas. Daugiau orientuojamasi į žinias, o ne į gebėjimų ir vertybinių nuostatų formavimą. Iki galo neišspręsta mokinių pavežimo, maitinimo, nelankančių mokyklos apskaitos problemos. Mokyklų materialinė bazė gerėja nepakankamai, trūksta mokymo priemonių. Nevykdoma bendra vaikų užimtumo politika. Dabartinis švietimo tinklas negali patenkinti visų moksleivių poreikio mokytis pagal gebėjimus. Kol kas tik lopome paveldėtą ir atgyvenusią švietimo finansavimo sistemą. Nuolat mažinamas finansavimas mokslui ir studijoms, neteisėtai įvedami mokesčiai aukštosiose mokyklose, ne gebėjimai, bet pinigai lemia studento vietą aukštojoje mokykloje. Nėra parengto konkretaus švietimo, mokslo ir studijų plėtotės ir finansavimo strateginio plano, kuris būtų patvirtintas partijų sutarimu Lietuvos Respublikos Seime. 

Nors Lietuvos švietimo reforma vyksta kartu su kitais būtinais valstybės kūrimo darbais, kurie reikalauja taip pat daug valstybės lėšų, švietimas yra mūsų prioritetas. Šiandieninio švietimo kaitos strategija privalo būti derinama su visuomenės raidos vizijomis, nuosekliai orientuotis į atviros, pilietinės visuomenės vertybes ir principus. 


Svarbiausias modernizavimo uždavinys – investuoti į žmogiškąjį kapitalą, kad galėtume prisitaikyti prie žiniomis grindžiamos ateities ekonomikos.


Socialdemokratai pasisako už vertybiškai orientuotą nepertraukiamą, tinkamai finansuojamą ir visiems prieinamą lavinimosi sistemą, gebančią Lietuvos piliečiams suteikti politinį, socialinį, ūkinį raštingumą, kuris būtinas žmogui, gyvenančiam modernioje informacinėje ir edukacinėje visuomenėje.

Siekdami tai įgyvendinti:


1. Mes pasisakome už nemokamą aukštąjį mokslą, kuris būtų prieinamas visiems jo siekiantiems, o studento vietą aukštojoje mokykloje turi nulemti gabumai.Valstybė turi užtikrinti reikiamą materialinę paramą studentui.


2. Valstybė turi visiškai, nemokamai aprūpinti moksleivius vadovėliais, mokymo priemonėmis.

3. Reikia kuo skubiau pagerinti  kritišką Lietuvos mokyklų materialinę būklę. Būtina parengti mokyklų renovavimo programą, pertvarkant mokyklų tinklą, ten, kur būtina, kurti naujas įvairių tipų mokyklas, pagal poreikius ir išgales statyti naujas mokyklas, sudaryti tinkamas materialines-technines sąlygas ugdymui ir studijoms.


4. Būtina pradėti ir sparčiai baigti kurti vientisą švietimo monitoringo (įvertinimo būklės, informavimo, analizės) sistemą. Remiantis Lietuvos švietimo poreikiais, nustatyti Lietuvos pagrindinius rodiklius, informuoti visuomenę apie švietimo būklę Lietuvoje.


5. Privalome vykdyti nuoseklią vaikų užimtumo politiką, skirti pakankamai lėšų vaikų papildomam ugdymui, vasaros poilsiui, socializacijai. Iš esmės pertvarkyti vaikų užimtumo vasarą, kai jie nelanko mokyklos, sistemą. Užtikrinti socialines mokymosi sąlygas, stiprinti mokyklos socialines funkcijas. Plėtoti moksleivių papildomą ugdymą, laisvalaikio veiklos formų įvairovę.


6. Reikia skirti daugiau lėšų mokyklų kompiuterizavimui. Būtina kiekvieną vaiką išmokyti kompiuterinio raštingumo. Reikia remti investicijas į mokyklų kompiuterizavimą.


7. Sukurti ir finansiškai remti moksleivių rengimo mokslinei veiklai programą, gabių ir talentingų vaikų ugdymo programą.

8. Siekti, kad pedagogų atestacija taptų ne savitiksliu reiškiniu, bet skatintų pokyčius mokykloje.


9. Kurti kuo daugiau įvairių tipų mokyklų, optimizuojant jų tinklą, tenkinti visų poreikius – gabiųjų, neįgaliųjų, motyvuotųjų ir nemotyvuotųjų, sudarant lygias galimybes išsilavinimui. Būtina sudaryti galimybes kiekvienam asmeniui įgyvendinti savo unikalų potencialą. Būtina realiai įgyvendinti specialiojo ugdymo įstatymą.


10. Būtina nuolat rūpintis ikimokyklinėmis ugdymo įstaigomis, jas modernizuoti, pagal gyventojų poreikius statyti naujas įstaigas, išlaikant minimalų apmokėjimą už suteikiamas paslaugas (maitinimą).


11. Sparčiau tęsti ir baigti egzaminų reformą. Sukurti vienkanalę brandos ir stojamųjų egzaminų sistemą.


12. Reikia pritaikyti profesinį mokymą prie kintančių darbo rinkos sąlygų.


13. Reikia pertvarkyti švietimo finansavimo ir atskaitomybės sistemą, kuri turi talkinti švietimo kaitai ir būtų orientuota į švietimo kokybės gerinimą. Būtina pereiti prie finansavimo tiesiogiai iš valstybės biudžeto pagal principą “paskui vaiką eina pinigai”. Tokia tikslinė valstybės parama turi būti skiriama ir privačioms ikimokyklinio ugdymo ir bendrojo lavinimo švietimo įstaigoms. Reikia įdiegti išorinį ir vidinį švietimo įstaigų auditą.


14. Mes pasisakome  už demokratinį švietimo valdymą, bendruomenės įtakos didinimą, moksleivių savivaldos plėtojimą. Būtina remti ugdymo kaitą skatinančius pedagogus, mokyklų bendruomenių iniciatyvas.


15. Būtina sparčiai vykdyti suaugusiųjų neformaliojo švietimo tobulinimą, valstybei remiant švietimo ir savišvietos ratelių ir draugijų veiklą, sudarant lygias sąlygas persikvalifikavimui, sukurianti demokratinę šio švietimo valdymo ir finansavimo sistemą, įtraukiant visuomenines organizacijas, profesines sąjungas, darbdavius. Būtina realiai įgyvendinti suaugusiųjų neformaliojo švietimo įstatymą.


16. Reikia aktyviai įtraukti socialinius partnerius į švietimo planavimą, vertinimą, kvalifikacijos suteikimą.


17. Būtina pakankamai skirti lėšų, norint garantuoti mokymo ir studijų kokybę. Reikia plėtoti akademinio mobilumo principą ir užtikrinti suteikiamų kvalifikacijų palyginamumą.


18. Būtina akredituoti aukštąsias mokyklas ir studijų programas, garantuojant kokybišką aukštąjį išsilavinimą.

Būtina parengti aiškią švietimo ir mokslo ilgalaikę strategiją. Mes už ilgalaikius politinių jėgų susitarimus, laiduojančius švietimo strateginio plano vykdymą bei demokratinį įvairių švietimo grandžių, valstybės ir visuomenės bendradarbiavimu pagrįstą Lietuvos švietimo reikalų tvarkymą.
Lietuvos partijos “Socialdemokratija 2000”

pirmininkas 

